Telenor раҳбарияти Ўзбекистондаги пора можароси бўйича мустақил текширувини бошлади\nBeeline ҳақдори бўлган Telenor ширкати Ўзбекистон билан боғлиқ активларидан қутулишга уринмоқда\nНорвегиядаги Telenor Group телекоммуникация ширкати ўз шўъбаси VimpelComнинг Ўзбекистон мобиль бозорига кириш учун пора берганига оид айбловларни мустақил тергов қилиш учун адвокатлик ширкатини ёллади. Telenor Group ширкати бош менежери Сигве Брекке шўъбанинг 2005 йилдан кейин Ўзбекистондаги фаолияти синчковлик билан батафсил текширилишини билдирди.\n2 ноябрь куни Норвегия Телерадикорпорациясига интервью берган Telenor Group телекоммуникация ширкати бош менежери Сигве Брекке Vimpelcomнинг Ўзбекистондаги фаолияти мустақил равишда тергов қилинишини билдирди:\n"Telenor ширкатига бўлган ишончга шубҳа тушиши мени қайғуга солмоқда. Шу боис, бирор ҳужжат ёки ҳаракат текширувдан четда қолмаслигига ишонч ҳосил қилмоқчиман. Telenor ширкати 2005 йилдан ҳозирга қадар Ўзбекистонда бўлган VimpelCom ишини қандай юритганини аниқ билмоқчиман", деди Норвегиялик журналистлар билан суҳбатда Брекке.\nУ VimpelCom фаолияти устидан терговнинг мустақил равишда ўтишини таъминлаш учун алоҳида адвокатлик ширкати ёлланганини урғулади.\nTelenor Group ширкати бошқарув кенгаши раиси бўлган Свейн Осер эса 30 октябрь куни истеъфога кетди ва Ўзбекистондаги бизнеси билан боғлиқ коррупцион жанжал ортидан раҳбариятни ўзгартираётган навбатдаги ширкат бўлди.\nTelenor шу ой бошида Ўзбекистондаги Beeline мобил операторининг эгаси ҳисобланган VimpelCom компаниясидаги 33 фоизлик улушини сотиш ниятини билдирган.\nVimpelCom Ltd. Ўзбекистон президентининг қизи Гулнора Каримовага юзлаб миллион АҚШ доллари миқдорида пора берганликда гумон қилиниб, Европа мамлакатлари ва Қўшма Штатлар ҳуқуқ-тартибот идоралари томонидан тергов қилинмоқда.\nЖума куни эълон қилинган баёнотда Осер Telenor бошқарув кенгаши раиси сифатида ширкатнинг “VimpelComдаги улушидан қутулиш қарорини тайёрлаш”дан иборат бўлгани ва бу вазифа бажарилганини таъкидлади.\nУ, шунингдек, VimpelCom масаласида Норвегия Савдо вазирлиги билан зиддиятлар юзага келгани истеъфога чиқиш қарорига ҳисса қўшганига ишора қилди.\n54 фоизи Норвегия ҳукуматига тегишли телеком ширкати Ўзбекистонда фаолият юритувчи Beeline мобил операторининг эгаси VimpelCom компаниясидаги 33 фоизлик улуши айни пайтда сотувга қўйилганми ёки йўқми - собиқ раис буни аниқлаштирмади.\nАйрим матбуот воситалари Норвегия Савдо вазири Моника Меланд Осерга нисбатан ишончини йўқотганини билдиргани ҳақида хабар қилмоқда:\n“Менга коррупция айбловларига алоқадор янги маълумот тушди. Мен ва конституциявий масалалар бўйича парламент қўмитаси бу маълумотларни аввалроқ олиши керак эди. Бу жиддий вазият”, дея Савдо вазиридан иқтибос келтирмоқда Норвегия телеграф агентлиги.\nОзодлик иштирокидаги журналистик терговлар натижасида учта йирик телеком ширкати Гулнора Каримовага катта миқдорда пора берганига ишора қилувчи ҳужжатлар ошкор бўлиши ортидан, шу йил бошроғида VimpelCom ширкатининг бош директори Жо Лундер истеъфога кетган эди.\nУндан аввал, 2013 йилда Гулнора Каримова билан боғлиқ коррупцион жанжал TeliaSonera бош директори Ларс Нюберг ва яна қатор мулозимларнинг ишдан ҳайдалишига сабаб бўлган.\nVimpelСom 220 миллиондан ортиқ мижозга хизмат қилувчи дунёдаги еттинчи йирик телеком ширкати ҳисобланади. Унинг асосий ҳиссадорлари россиялик миллиардер Михаил Фридманга тегишли "Альфа групп" ҳамда Норвегиянинг Telenor компанияларидир.\nTelenor ширкати Vimpelcomдаги 33 фоизлик улуш учун 15 миллиард Норвегия кронаси (тахминан 1,8 миллиард АҚШ доллари) тўлаган. Ҳисоб-китобларга кўра, бу улушнинг бугунги бозор нархи 20 миллиард норвег кронасига (тахминан 2,4 миллиард АҚШ доллари) тенгдир.


Нусратулла Жумахўжа. “Мурувват барча бермакдур...” - www.ziyouz.uz\nБош саҳифа Илм ва фанАдабиётНусратулла Жумахўжа. “Мурувват барча бермакдур…”\nНусратулла Жумахўжа. “Мурувват барча бермакдур…”\nЧоп этилган 04.02.2019 28.01.2019 МуаллифZiyouz.uz\nКейинги йилларда Алишер Навоийнинг ижодиёти, шахсияти, дунёқарашини ўрганиш юзасидан анчагина илмий янгиликлар юзага келди. Биз уларни бир неча тадқиқот асосида таҳлил этиб, адабий таълим ва бадиий адабиётга татбиқи тўғрисида фикр юритмоқчимиз.\nФилология фанлари доктори, Термиз Давлат университети профессори Аҳмад Абдуллаев кейинги йилларда ўзбек адабиётшунослиги илмига жуда ажойиб китоблар ҳадя этмоқда. 2009 йили унинг “Тасаввуф ва унинг намояндалари” рисоласидан баҳраманд бўлган эдик. Комил инсон ҳақидаги таълимот бўлмиш тасаввуф ҳақида айрим олимларимиз шу қадар мавҳум, мураккаб ёзишадики, уни ўқиб тушуниш қийин. Ўзбекистонда тасаввуф тўғрисидаги дастлабки содда, тушунарли, мағзи тўқ китоблар профессор Н.Комилов томонидан яратилган. Улардан кейин ўзбек тилида тасаввуф тўғрисидаги энг равшанбаён китоб А.Абдуллаев томонидан ёзилди. Унинг китобларида энг мураккаб тасаввуфий тушунчалар ҳам шу қадар оддий ва аниқ тушунтириладики, улардан оддий китобхонлар ҳам, мутахассислар ҳам бемалол баҳра топишлари мумкин. Маълумки, услубдаги равонлик ва аниқлик фикрнинг пишиб етилганидан, мустақиллигидан ҳамда тиниқлигидан келиб чиқади. Назаримизда, тасаввуф ва адабиёт тўғрисида худди шундай ёзган маъқул.\nОлимнинг 2011 йили чоп этилган “Навоий ҳақида йигирма икки мақола” китоби ҳам кўп йиллик илмий кузатишлар, бирламчи манбалар устида ишлаш, чуқур таҳлил мевасидир. Муаллиф китобдаги йигирма икки мақоланинг ҳар бирида Навоий тўғрисида бирор илмий янгилик айтишга муваффақ бўлган. Навоийшуносликда улуғ мутафаккирнинг шахсияти, оилавий ҳаёти, фарзандлари ҳаммани қизиқтирадиган, айни пайтда, етарли ёритилмаган муаммодир. Китобдаги “Навоий фарзандлари” мақоласи шу жиҳатдан диққатга сазовор. Мақола буюк шоирнинг ҳаётда оддий бир инсон ва меҳрибон ота бўлганлиги ҳақидаги самимий сўзлар билан бошланади: “Биз биламизки, ҳазрат Навоий уйланмаган эди ва табиийки, унинг фарзандлари ҳам бўлмаган. Аммо у болаларни жуда яхши кўрган ва фарзанд иштиёқида яшаган. Бу шавқ ва ҳавас шу даражада бўлганки, ўзгалар фарзандини фарзанд билиб, уларга оталарча меҳр-муҳаббат кўрсатган. Бундай фарзандлар эса улуғ шоирда кўп бўлган…” Кейинги йилларгача навоийшуносликда Навоий асраб тарбиялаган бир йигит тўғрисида маълумот бор эди, холос. А.Абдуллаев Навоийнинг “фарзандларим” деб ўзи эътироф этган, тарбия берган уч фарзанди ҳақида фикр юритади. Ҳар бири ҳақида Навоийнинг ўз эътирофини келтиради.\nБиринчиси илмда эътироф этиб келинган Мир Иброҳим бўлиб, Навоийнинг у ҳақдаги шундай таърифи “Мажолис ун-нафоис”дан келтирилади: “Султон Ҳусайннинг ўғлидур ва фақирнинг оғасининг набирасидур. Фақир они ўғилчилай асрабмен”. Бундан англашиладики, Мир Иброҳим Навоийга мутлақ бегона эмас, балки унга яқин кишиларнинг зурриёди бўлган. Навоийнинг оғаси Шайх Баҳлулбек бўлиб, унинг ўғли Султон Ҳусайн Хотамийнинг фарзанди Мир Иброҳимдир. Навоийнинг “ўғилчилай” сўзи илмий адабиётларда “ўғилчадай” дея талқин этилади. Бизнингча, бу сўзни сал бошқачароқ тушуниш лозим. Халқимиз, одатда, беш ёшлардан ўсмир ёшигача бўлган болаларни “ўғилча” деб атайди. Навоий “ўғилчилай асрабмен” иборасини ишлатганда, ўғилчалигидан – болалигидан асраб тарбиялаганман демоқчи бўлган.\nНавоийнинг иккинчи фарзанди Ҳожи Муҳаммад исмли йигит бўлиб, у ҳақда шоирнинг шундай эътирофи берилади: “Машҳаддиндур, кўпроқ авқот бу фақир била мусоҳибдур ва фарзанд ўрниғадур, балки андин ҳам азизроқ”. Ҳожи Муҳаммад Навоийнинг истеъдодли, садоқатли ва меҳр-оқибатли шогирди бўлиб, унинг тавсифланган фазилатлари шоирда оталик туйғуларини уйғотганлиги изоҳланади.\nШоирнинг учинчи асраб олган фарзанди Мир Ҳайдар бўлиб, у ҳақда Навоийнинг шундай эътирофи зикр этилади: “Сабуҳий тахаллус қилур. Ота отадин бу даргоҳнинг бойриси, балки туғмасидур. Бу фақирға шиддати қаробатдин фарзандлиғ нисбати бор”. Сабуҳий тахаллуси билан шеърлар ёзган бу йигит ҳам Навоийнинг ўз қариндошларидан, аниқроғи, жияни бўлиб, унинг авлод-аждодлари улуғ шоир даргоҳининг садоқатли фарзандлари бўлганлар. Албатта, Навоий кейинги йигитларни Мир Иброҳимдек фарзанд сифатида асраб ўстирмаган, фарзандим деб такаллуф юзасидан айтган бўлиши ҳам мумкин. Навоийнинг назари тушган ва унинг тарбиятида камол топган бундай ёшлар кўп бўлган.\nНавоийшуносликдаги чигал муаммолардан бири шоирнинг нима сабабдан уйланмаганлиги бўлиб, у олимлар томонидан турлича талқин этиб келинмоқда. Профессор А.Абдуллаевнинг қатъий иқрор этишича: “Уйланиш ва аёл зотига интилишни унинг маслаги, мафкураси ва тариқати кўтаролмасди ва у умр бўйи ёлғизликда, аммо Аллоҳ ҳамроҳлигида яшади. Сўфиёна поклик ва Аллоҳ дўстлиги шоирни(нг) уйланишини манъ этиб, унинг жисму жонига ҳузуру ҳаловат ва нуру зиё бахш этди. Улуғ шоир Аллоҳ сифатларини касб этиб, комил инсон бўлиб, бир умр Унинг ўзи каби фарду мужаррад (танҳо ва ёлғиз) ўтди”. Олим ушбу хулосасини XIII аср мутасаввуфи Азизиддин Насафийнинг “Зубдат ул-ҳақойиқ” асаридаги “ваҳдат йўлига ғов бўлган тўрт тўсиқдан биттаси “оила (хотин)га боғланиш” эканлиги” фикри билан асослайди. Унингча, Навоий вужудини пок сақлаш ва ваҳдатга эришиш учун “нафси аммора” билан курашиб, уни тор-мор қилишга муваффақ бўлган”. “Нафси шаҳвонийни қаҳрамонларча мағлуб этган”. Олим Навоийнинг уйланмаслиги сабаби жисмоний асосга эмас, балки ғоявий, мафкуравий, ахлоқий асосга эгалигини илмий жиҳатдан тўғри ёритиб берган.\nНавоийшунос олим Қодиржон Эргашевнинг “Ўзбек насрида иншо” рисоласи диққатга сазовор тадқиқотлардан бири бўлди. Унда мавзу Алишер Навоийнинг “Муншаот” асари асосида ёритилган. Тадқиқотнинг 1-бобида иншонинг Шарқ адабиётида тутган ўрни ойдинлаштирилган. Ҳозирги замонда иншо деганда фақат таълим тизимида ёздириладиган ёзма иш тури тушунилади. Қадим Шарқда эса иншонинг маъно миқёслари кенг бўлган. Ўзбек мумтоз адабиётидаги мактубларни, хусусан, Жомий ва Навоийларнинг муншаотларини ўрганиш бошланганидан кейин, замондошларимиз иншонинг мактуб-хат маъносини ўзлаштирдилар. Рисоладан иншонинг бошқа, биз билмаган турлари ва луғавий маъноси ҳақида қуйидаги сингари янги маълумот олиш мумкин: “… “иншо” сўзининг луғавий маъноси “яратиш”, “ижод қилиш” демакдир. Иншо атамаси ҳам анча кенг маънода қўлланар, ёлғиз мактубларни билдирмай, бошқа расмий ёзишмалар, хон, султонларнинг фармон ва ёрлиқлари, турли давлат ҳужжатларини ҳам англатар эди”(6-7-бет). Қадимий қабр тошларидаги битиклар ва ҳукмдорларнинг ғалабаларини эълон этувчи фатҳномалар ҳам иншо деб юритилган. Давлат девонларидаги мирзо ва котибларнинг мансаб номлари “мунший” деб аталган. Муншийлар жамоасининг бошлиғи, яъни бош мунший “сармунший” деб номланган. Хуллас, мунший иншо санъатини юксак даражада ўзлаштирган ва у билан машғул махсус хизмат вазифасига эга касб эгаларини ҳам англатган. Иншо ёзма нутқ маданияти ва оғзаки нотиқлик санъати юксак даражада шаклланган шахсларда камол топган. “Фалон кишининг иншоси билан битилган”, “иншоси яхши”, “иншоси машҳур” ибораси сайқалдор ёзма услубни ифодалаган. Бу ҳолда иншо фикр, мазмунни равон, равшан, тушунарли, чиройли баён этишни англатган. Муаллифнинг таъкидлашича, Шарқда “Яхши иншо ҳар қандай асарни безайди, деб ҳисобланган”(11-бет). Иншо санъати усталаридан шоир ва ёзувчилар, дипломатлар, давлат арбоблари, донишмандлар етишиб чиққан.\nШарқда иншо дипломатик нутқ моҳиятига ҳам эга бўлган. Шарқона дипломатия эса, табиийки, сирли, сеҳрли ифодани, донишмандларча эҳтиёткорликни тақозо этган. Қ.Эргашев таъбири билан айтганда: “Санъатлар, бадиий воситалардан имкони борича фойдаланиш расмий иншолар учун ҳам, шахсий ёзишмалар учун ҳам бирдек хос эди. Бу тамойилнинг кучайиб бориши натижасида иншоларнинг услуби мураккаблашиб борган. Мактуб муаллифининг мақсади ҳам кўпинча пардали иборалар, рамзу ишоралар орқали изҳор қилинган. Аксар ҳолларда иншонинг нима муносабат билан ёзилганлигини ҳам аниқлаш қийин бўлиб қолган. Ўша даврда иншо қанча тушунарсиз бўлса, шунча яхши, деган қараш ҳам бўлган” (24-бет). Қизиғи шундаки, Қ.Эргашев ҳамфикр бўлган улуғ шарқшунос олим – Адам Мец: “Умуман, риторик аксессуарлар мактуб мақсадини шунчалик пардалаб қўядики, уни аниқлаш учун анча заҳмат чекишга тўғри келади” деса, Е.Э.Бертельс: “Аниқ-равшанликни давр услуби талаб қилмас эди – мактуб анчайин тушунарсиз бўлиши мумкин эди, у эффектли нутқ оборотларини ўз ичига олса, кифоя эди”, – деб ёзган.\nШу пайтгача Навоий мактубларини ўрганган олимлар С.Ғаниева ва Ю.Турсунов иншоларни мазмуни ҳамда услубига кўра замонавий тасниф этган эдилар. Қ.Эргашев эса уларни ўзига хос хусусиятларига кўра – мурофия, муросала ва риқоъ йўсинида битилган хатлар тарзида тарихий тасниф этиб ўрганган.\nЎтган асрнинг етмишинчи йилларида навоийшуносликда Навоийга ноқобиллик қилган фарзанд Мир Иброҳим деган фикр эътироф этилган эди. Бу фикр беш томлик “Ўзбек адабиёти тарихи” тадқиқотида акс этган ва ҳанузгача ўз кучида турган эди. Қ.Эргашев Навоий мактубларини бошқа тарихий манбалар билан қиёслаб, синчиклаб ўрганар экан, унинг таржимаи ҳолига оид мисқол-мисқол янгиликлар топади ва мушфиқ шоирнинг “ноқобил фарзанд”и бошқа киши эканлигини аниқлайди. Бу ҳақда олим: “Шоҳқули исмли ғижжакчи ҳақидаги маълумотни ўқиб, мен мазкур мактуб шу одамга ёзилган, олимларимиз кимлигини аниқламоқчи бўлган “ноқобил фарзанд” шу киши, деган хулосага келдим”, дейди ва Хондамирнинг Шоҳқули ҳақидаги маълумотини келтиради. Қ.Эргашевнинг бу камтарона тузатиши йирик навоийшунос олимларимиз томонидан қабул қилинди.\nШундай қилиб, Навоий тарбиятида камол топган ва навоийшунослик тан олган фарзандлар сони тўрттага етди.\nНавоий ўз назарий қарашлари, амалий фаолияти ва шахсий турмуш тарзида ўзигача бўлган тасаввуф тариқатларининг энг яхши хусусиятларини синтезлаштирган. Масалан, у жавонмардлик (футувват) тариқати нуқтаи назаридан олижаноб жавонмард ва фатий бир зот бўлган. У машҳур фарди:\nФутувват барча қилмакдур, демак йўқ, –\nдаги инсонпарвар ва халқпарвар ғояга, аввало, ўзи амал қилган. Жуда кўп тарихий манбалар ва тадқиқотларда, хусусан, филология фанлари доктори Шуҳрат Сирожиддиновнинг “Алишер Навоий. Манбаларнинг қиёсий-типологик, текстологик таҳлили” номли янги монографиясида ҳаққоний ёритилганидек: “Алишер Навоийнинг хайрия амаллари, бунёдкорлик фаолияти, уламо ва фузалога кўрсатган беҳад мурувватлари, фақиру ғарибларга пуштипаноҳлиги ҳақида ўз замонасидан ҳозирги давргача бетўхтов гапириб келинмоқда. У қурдирган Халосия хонақосида ҳар куни мингдан ортиқ фақир ва мискинлар зиёфат қилиниб, лазиз таомлар билан тўйдирилган. Ҳар йили муҳтожларга икки мингга яқин пўстин, босма чакмон, кўйлак-иштон, тоқия ва кафш улашилган. Машҳадда Имом Ризо боғида Дор ул-ҳуффоз қурдириб, ёнида ҳар куни муҳтож, заиф ва етимларга овқат бериш учун махсус уй солдирган…(Ахир, бу яссавиядаги: “Оқил эрсанг, ғарибларни кўнглин овла, Мустафодек элни кезиб етим ковла” таълимотининг нақд амалий ифодаси-ку! – Н.Ж.) Давлатшоҳ ўн иккита иншоот ҳақида гапириб ўтса, Хондамир юздан зиёдроқ хайрия бино ва иншоотларини, шу жумладан, ҳовуз ва кўприкларни санаб ўтади. Фахрий Ҳиротий “Амир Алишер 370 хайрия биносини қурган” деб умумий тарзда ҳисоб қилса, Сом мирзо бу сонга аниқлик киритиб, “уч юз етмиштадан тўқсонтаси работлардир” дейди”. Янада қизиғи шундаки, мазкур тадқиқотда таъкидланишича, тарихчилар буюк амирнинг шахсий ҳаёти ва амалий фаолияти билан боғлиқ кўп ибратли ишларни Навоийнинг ўз топшириғи ва раъйига қараб ошкор этмаганлар. Ана муруввату, мана футувват! Хулоса қилиб айтганда, кейинги йилларда Алишер Навоий ижодиёти, шахсияти ва дунёқарашини ўрганиш юзасидан майдонга келган янгиликлар Навоий адабий сиймосини бирмунча янгича тасаввур ва тасвир этишга асос беради. Бироқ, ҳамон кенг халқ оммаси тасаввурида Навоийнинг адабий сиймоси “Алишер Навоий” драмаси ва бадиий филмидаги даражада турибди. Илмий тадқиқот натижалари ўз ҳаётий татбиқини кутмоқда. Илмдаги янгиликларни бадиий адабиётга олиб кириш ва улуғ мутафаккирнинг янгича адабий сиймосини жонлантириш фурсати етди, назаримизда. Бу соҳа ёзувчи ва драматургларимизнинг янги ижодий изланишларига муҳтож бўлиб қолмоқда. Айни вазияда юқори савияли бадиий, илмий асарлар яратиш, уларни таълим-тарбия жараёнига тадбиқ этиш бугуннинг долзарб масалаларидан биридир.\nНусратулла Жумахўжа, филология фанлари доктори\n← Аввалги Аввалги Михаил Лермонтов. Поэмалар\nКейинги → Кейинги: Акром Малик. Алишер Навоийнинг илоҳ, олам ва одам ҳақидаги фалсафаси


Кун мавзулари, 29 ноябр 2004\n09 декабр 2019, Тошкент вақти: 16:16\nдушанба 29 ноябр 2004\nТуркманистон парламенти Бухоро шартномасини ратификациялади\n27 ноябр куни Туркманистон парламенти Ўзбекистон билан дўстлик, ўзаро ишончни мустаҳкамлаш ва ҳамкорликни ривожлантириш тўғрисидаги шартномани ратификация қилди. Бу шартнома шу йил 19 ноябр куни Бухорода имзоланган эди. Маҳаллий кузатувчилар фикрича, Мажлис ратификация тўғрисидаги қарорини ўта қисқа муддат ичида қабул қилди ва буни бемалол рекорд кўрсаткич, дейиш мумкин.Ўзбекистон-Туркманистон ўртасида имзоланган ва бир ҳафта ичида Туркманистон парламентида ратификация қилинган бу шартномадан икки давлат чегара бўйларида яшовчи аҳоли жуда умидвор эди. Шу боис чегарада қон тўкилишигача борган бир паллада эришилган шартнома бундан буён вазиятга қанчалик таъсир кўрсатади, деган савол туғилади. Қўшни республикалар аҳолисининг борди-келди муносабатларида бу шартноманинг ёрдами тега бошладими?\nКўзи ожизлар сайловдан умидвор эмас\nИшонч Норасмий маълумотларга кўра, Ўзбекистонда қарийб 40 минг нафар кўзи ожиз бор. “Озодлик” мухбири билан суҳатда бўлган кўзи ожизлар мамлакатда ўтказиладиган парламент сайловига ишончсиз эканини билдирди.\nАҳвол ўтган йилгидан ҳам ёмон бўладиганга ўхшайди\nМеҳрабон Хоразмда ўтган йили кузатилган табиий газ тақчиллиги бу йил ҳам давом этадиган кўринади. Ҳали қишнинг қаҳратон кунлари бошланмаган бўлса-да, ҳозирданоқ вилоят туманлари аҳли газ босими пастлигидан шикоят қилмоқда.\nЎзбекистон ва Туркманистон ўртасидаги муаммолар асоси - сув\nФирдавс Марказий Осиёдаги энг йирик электр энергияси ишлаб чиқарадиган иншоотлардан бири, қурилиши бошланганига чорак аср бўлган Таллимаржон ГРЭСининг кейинги фаолияти кўп жиҳатдан Ўзбекистон-Туркманистон муносабатларига боғлиқ.\nЎзбек ёшларининг хорижда таълим олишга қизиқиши катта\nОзодбек Тошкентда 2-халқаро таълим ярмаркаси бўлиб ўтди. Ўзбекистонлик мактаб ўқувчилари ва талабалар ярмаркада чет элда ўқиш имкониятини берувчи таълим дастурлари билан танишди.\nБутун Ўзбекистонни газ билан таъминловчи вилоятда газ тақчиллиги\nФирдавс Хабарларга қараганда, Ўзбекистоннинг табиий газга бўлган асосий эҳтиёжини қондирадиган Қашқадарё вилоятида жорий йилда газ тақчиллиги юз бериши тобора ойдинлашиб бормоқда.\nАҳоли йўқ газга пул тўлаётир\nХабарларга қараганда, маҳаллий раҳбарлар Фарғона вилояти Бағдод туманидаги “Пахтакор” ширкат хўжалиги аҳлини Қўқон-Фарғона йўлини тўсишга уринишдан қайтарган.\nДархонда ҳамма ёқ тинч\nКузатувчиларнинг айтишича, Ўзбекистонда Олий Мажлиснинг Қонунчилик палатаси ва маҳаллий кенгашларга сайлов ўтказилишига бир ойдан сал кўпроқ вақт қолганига қарамай аҳолининг бу жараёнга қизиқишини ортмаётир.\nАмерикалик меҳмонлар Фарғона водийсида\nТурғунбек АҚШ давлат котиби ёрдамчиси вазифасини бажарувчи Майкл Козак бошчилигида Ўзбекистонда меҳмон бўлиб турган мазкур давлат делегацияси Фарғона водийси вилоятларига келди.\nЎзбекистон телевидениесида режиссура даражаси паст\nДилнаво 17 ноябрь куни Тошкентда мамлакат ёш олимларининг “Ўзбекистон санъати: глобаллашув ва миллий ўзига хослик” мавзуидаги иккинчи илмий-амалий анжумани бўлиб ўтди.\nСудланувчилар ватанга хиёнатда айбланмоқда\nФирдавс Қашқадарё вилояти жиноят ишлари судида 11 шахс устидан суд жараёни бошланди. Уларга катта миқдорда пул маблағлари ва мулкни талон-тарож қилиш, ватанга хоинлик каби айблар қўйилган.\nАкмал Саидов марказ иши фаол эмаслигини тан олди\nШайбон 18 ноябрь куни Тошкентдаги Халқаро бизнес марказида “Ташаббускор гуруҳларнинг сайлов кампанияси давомидаги фаолияти” мавзуида халқаро анжуман бўлиб ўтди.


Кун мавзулари, 16 июл 2004\n26 январ 2020, Тошкент вақти: 19:28\nжума 16 июл 2004\nЁз келса, касаллик ҳам кўпаяди\nБасира Ёз келиши билан Ўзбекистон бозорлари мева ва сабзавот маҳсулотлари билан тўлиб-тошади. Бу мавсумда аҳоли ўртасида ўткир ичак касалликлари билан оғриганлар сони ҳам ортиб кетади.\nЎзбекистонда деҳқонларнинг шоли экишига рухсат берилмаяпти\nМаълумотларга кўра, Ўзбекистоннинг кўпгина вилоятларида буғдойдан бўшаган майдонларга бошқа турдаги экинлар экишга рухсат этилмаётир. Шахсий томорқаларда экилган шоли пайкаллари эса бузиб ташланмоқда.\nАҚШ Ўзбекистонни 18 миллион доллардан маҳрум қилди\nШайбон 14 июль куни АҚШ давлат котибининг Европа ва Евроосиё бўйича ёрдамчиси Элизабет Жонс хоним Тошкентга келди. Ташриф чоғида у Ўзбекистон Президенти Ислом Каримов ва ташқи ишлар вазири Содиқ Сафоев билан музокаралар ўтказди.\nЎзбекча статистика: унга ишонса бўладими?\n14 июль куни БМТ Аҳолишунослик жамғармасининг Ўзбекистондаги ваколатхонасида Жаҳон аҳолишунослик куни муносабати билан матбуот анжумани ўтказилди.\nАдвокатлар бошпанасиз қоладими?\nШайбон Маълумотларга кўра, Тошкент шаҳри Шайхонтоҳур тумани ҳуқуқий маслаҳатхонасининг элликдан ортиқ адвокати ўз иши ва идора жойлашган бинодан маҳрум бўлиши мумкин. Бу ҳолат адвокатларнинг кескин норозилигига сабаб бўлган.\nМактабни ўқитувчи билан таъминлашнинг бухороча усули\nБасира Сўнгги вақтларда ўрта таълим муассасаларида ўқитувчилар етишмовчилиги вужудга келган. Бухоро давлат университети ушбу муаммони ҳал қилиш, мактабларни кадрлар билан таъминлашнинг ўзига хос йўлини ўйлаб топди.\nиюл 15, 2004\nАҚШ ӄарори Тошкент-Вашингтон муносабатларига ӄандай таъсир ӄилади?\nФарангис Саид Бизни ӄизиӄтираётган асосий савол ӄуйидагича: АҚШ Давлат Котиби Колин Пауэллнинг Ўзбекистонга ажратилаётган ёрдамни 18 миллион долларга камайтириш ҳаӄидаги ӄарори нимадан дарак беради? Инсон ҳуӄуӄлари масаласи АҚШ учун, ӄолаверса, Буш маъмурияти учун устувор масала эканиданми? Ёки президентликка сайловлар яӄинлашган сари Жорж Буш “АҚШнинг устувор маӄсади дунёда демократия ғояларини тарӄатишдан иборат бўлиши керак”, деб ҳисоблайдиган америкаликлар ишончи ва овозини ӄозониш учун ӄўйилган ӄадамми?\nиюл 14, 2004\nЁзги ёмғир деҳқонни қийратади\nИшонч Ёз фаслида ҳукм сураётган қуруқ ва иссиқ об-ҳаво кескин ўзгариб, 13 июль куни Тошкентда деярли кун бўйи кучли ёмғир ёғди. Сўнгги 10-15 йил давомида бу каби кескин иқлим ўзгариши камдан-кам кузатилган эди.\n“Иегова гувоҳлари”ни ваҳҳобийликда айблашди\nБасира Хабарларга қараганда, “Иегова гувоҳлари” диний ташкилотининг Бухоро вилоятидаги вакиллари ўтган ҳафтада ички ишлар ходимларининг тазйиқига дучор бўлган.\nҒалла мустақиллигидан халққа фойда борми\nИшонч Маълумотларга қараганда, жорий йилда Ўзбекистонда беш миллион тонна буғдой етиштириш режалаштирилган. Ўтган йили ҳам қарийб шунча миқдорда ғалла ҳосили йиғиштириб олинган эди.\nКамбағални урма, сўкма, шоли эктиргани қўймасанг бас…\nМеҳрабон Маълумотларга кўра, Хоразм вилояти ҳокими деҳқон ва фермерларга шоли экишни тақиқлаб қўйган. Рухсатсиз экилган шоли майдонлари эса бузиб, пайҳон этилмоқда.


Россияда коронавирусга қарши янги дори ишлаб чиқариш бошлади - 05.06.2021, Sputnik Ўзбекистон\nКоронавирусни фақат бир хил препарат билан даволаш ҳар доим ҳам керакли натижани бермайди, шу сабаб шифокорлар турли дорилар комбинациясини танламоқда. 05.06.2021, Sputnik Ўзбекистон\nТОШКЕНТ, 5 июн — Sputnik. Россияда коронавирусга чалиниб тузалган одамлар қон плазмаси асосида яратилган янги антиковид дори ишлаб чиқариш бошланди, деб хабар қилди соғлиқни сақлаш вазири Михаил Мурашко. Вазир айтишига кўра, фақат бир хил препарат билан даволаш (монотерапия) ҳар доим ҳам керакли натижани бермайди. Шу сабабли ҳозир шифокорлар керакли комбинацияни танлашмоқда. Биз яқинджа қон плазмаси ва вирусга қарши препаратлар комбинациясининг натижалари ҳақида янги маълумотлар олдик, деди вазир. Бирз олдин Россия Соғлиқни сақлаш вазирлигининг штатдан ташқари бош иммунологи Сергей Авдеев коронавирусни даволашда антиковид плазмадан фойдаланиш – унчалик самарали бўлмаган.\nКоронавирусни фақат бир хил препарат билан даволаш ҳар доим ҳам керакли натижани бермайди, шу сабаб шифокорлар турли дорилар комбинациясини танламоқда.\nТОШКЕНТ, 5 июн — Sputnik. Россияда коронавирусга чалиниб тузалган одамлар қон плазмаси асосида яратилган янги антиковид дори ишлаб чиқариш бошланди, деб хабар қилди соғлиқни сақлаш вазири Михаил Мурашко.\n“Россияда янги дорини ишлаб чиқариш бошланган. Ишлаб чиқариш ҳажмини ошириш керак, бунинг учун албатта плазма керак бўлади. Бу ковидга қарши иммуноглобулин бўлиб, у вирусни нейтраллаштириш имконини беради. Антиковид плазмадан устунроқ", — деди Мурашко Санкт-Петербургдаги халқаро иқтисодий форум доирасида.\nВазир айтишига кўра, фақат бир хил препарат билан даволаш (монотерапия) ҳар доим ҳам керакли натижани бермайди. Шу сабабли ҳозир шифокорлар керакли комбинацияни танлашмоқда. Биз яқинджа қон плазмаси ва вирусга қарши препаратлар комбинациясининг натижалари ҳақида янги маълумотлар олдик, деди вазир.\nБирз олдин Россия Соғлиқни сақлаш вазирлигининг штатдан ташқари бош иммунологи Сергей Авдеев коронавирусни даволашда антиковид плазмадан фойдаланиш – унчалик самарали бўлмаган.


Икки нафар террорчилар етакчиси йўқ қилинди | Interpress.uz\nБош саҳифаЯнгиликларЖаҳонИкки нафар террорчилар етакчиси йўқ қилинди\nИкки нафар террорчилар етакчиси йўқ қилинди\n12:34 | 31-03-2021\nАфғонистон махсус кучлари террорчиларнинг икки нафар юқори мартабали етакчисини йўқ қилиш бўйича операцияни муваффақиятли ўтказди. Бу ҳақда Миллий хавфсизлик ташкилоти расмийси хабар берди.\nҚайд этилишича, жангариларнинг қўмондонлари Пактика вилоятининг Гаян ҳудудида қуршаб олинган. Улардан бири Давлат Бек Тожики бўлиб «Ҳинд минтақасидаги Ал-Қоида» террорчи ташкилотининг раҳбарларидан ҳисобланади. Иккинчиси эса Ҳазрат Али «Толибон»нинг бўлинма бошлиғи вазифасида ишлаган. Уларнинг ҳар иккаласи Лоҳар, Ғазна ва Забул вилоятларидаги террорчиларни “Толибон” ҳаракатига қарашли базаларда жангариларни замонавий қурол-аслаҳалардан фойдаланишга ўргатишга масъул бўлган. Шунингдек, улар толибларнинг жорий йил март ойида ҳукумат қўшинларига уюштирган ҳужумига бошчилик қилган.\nКейинги пайтда Афғонистонда ҳукумат кучларига қарши ҳужумлар кўпайди. Жумладан, 22 март куни Қандаҳор вилоятида “Толибон” жангарилари етти нафар полиция ходимини ўлдириб, беш нафар ҳарбий хизматчини ярадор қилган. Орадан икки кун ўтиб, 24 мартда эса террорчилар билан Багдис вилоятида бўлган жангда тўрт нафар ҳуқуқ-тартибот ходими ҳалок бўлган.


Меҳр ва қаҳр кураши\n10.05.2018 Муаллиф haqiqat.uz\nФарғона вилоят мусиқали драма театри янги спектаклни саҳналаштирди.\nМуаллиф Обиджон Рўзибоев санъат ва маданият институтининг битирувчиси. Унинг “Қондошлар” асарини саҳнага олиб чиққан режиссёр Умиджон Исаев ҳам шу илк даргоҳининг охирги босқич талабаси. Саҳналаштирувчи рассом Исломжон Қурбонов ҳам уларнинг тенгдоши.\nРустам онаси вафотидан сўнг, отаси бошқа аёлга уйлангач, ундан норози бўлиб, оиласини тарк этади. Йиллар ўтиб тадбиркор даражасига етади. Мол-давлат орттиради. Бу орада отасининг васиятномаси ҳақида хабар келади. Отасидан катта бойлик қолади. Унинг ярмига Рустам эгалик қилиши мумкин. Қолган ярми эса руҳан ногирон укаси Комилга қолиши айтилган. Рустамнинг мақсади ёвузлашади. Ўгай укаси Комилни бир ёқли қилиб, бир йўла барча мулкка эга бўлиш. Шу йўл билан онасининг тупроғи совимай туриб, бошқа аёлга уйланган отасидан ўч олиш куйига тушади. Руҳан ногирон уканинг акага қон билан кирган меҳрибонлиги охир оқибат Рустамнинг кўзини очади. Инсонлик қиёфасига қайтаради. У бошдан охир меҳр ва қаҳр ўртасидаги кураш ғояси билан йўғрилган. Охир оқибат меҳр устун келади. Аммо афсуски энди кеч. Ака ёллаган қотил барибир ёвуз ниятини амалга оширади. Меҳрли ука ҳам, номеҳр ака ҳам нобуд бўлади. Спектакль ҳар бир кишини огоҳликка чорлайди. Меҳр кўрсатишда кечикмайлик!\nСпектаклдаги ҳар бир қаҳрамоннинг ўз мени, ўз образи, ўз сўзи бор, – деди Алишер Навоий номидаги опера ва балет академик театрининг бош режиссёри, Ўзбекистонда хизмат кўрсатган маданият ходими Ҳайдарали Қосимов. – Ёш истеъдодларнинг ижодий ишини бу даражада кўрсата олган Фарғона вилоят мусиқали драма театри жамоасига раҳмат.\nХизмат тақозоси билан жуда кўп театрларнинг спектаклларини кўраман, – деди Ўзбекистон Республикаси Маданият вазирлиги масъул ходими, таниқли драматург Хайитмат Расул. – Фарғона вилоят мусиқали драма театрига ҳар гал келганимда янги яхши асарлар кўрадиган бўлиб қолдим. Бу театр ижодий салоҳиятидан, ҳар бир ижрочининг юксак масъулиятидан дарак беради.\nРолларни театрнинг Паҳлавон Тошпўлатов, Хуршид Ёқубов, Азиз Темиров, Маъмура Раҳимова, Гулноза Усмонова, Фозилжон Акбаров, Турғун Қосимов, Акмал Мирзаев каби ёш ва етакчи актёрлари ижро этишди.\n« Ватан фуқароси бўлиш – ифтихор\nШогирдлар қалбида мангу яшайдилар »\nБош саҳифа - 312 314 та


Мутлақ нафл намозлар ҳақидаги боб – Islom Nuri\nМутлақ нафл намозлар ҳақидаги боб\n«Сунан» соҳиблари ривоят қилган ҳадисда айтилишича, Расулуллоҳ соллаллоҳу алайҳи ва салламдан: «Фарз намозидан кейин энг афзал намоз қайси?» деб сўралганда у зот: «Тунда ўқилган намоз», деб жавоб берганлар. (Муслим (1163) Абу Ҳурайра розияллоҳу анҳудан ривоят қилган).\nРасулуллоҳ соллаллоҳу алайҳи ва саллам: «Албатта, тунда бир соат борки, қай бир мусулмон бу соатга Аллоҳдан дунё ва охиратининг яхшилигини сўраган ҳолда тўғри келса, унга тилагини албатта беради ва бу ҳар кеча бўлади», деганлар (Имом Муслим (757) Жобир розияллоҳу анҳудан ривоят қилган).\nЯна айтганлар: «Тунги намозни лозим тутинглар! Чунки, у сизлардан аввал ўтган солиҳларнинг одатидир, у Раббингизга қурбатдир, гуноҳларнинг кечирилишига ва гуноҳдан тийилишга сабабдир» (Ҳоким (1/451) Абу Умома розияллоҳу анҳудан, Термизий (3549) Билол розияллоҳу анҳудан ривоят қилганлар).\nАллоҳ таоло тунда намоз ўқувчи кишиларни мадҳ этган:\n«Зеро улар бундан илгари (яъни ҳаёти дунёдалик чоғларида) чиройли амаллар қилувчи эдилар. Улар кечадан озгина (фурсатгина) кўз юмар эдилар. Ва саҳарларда улар (қилган саҳву-хатолари учун Парвардигордан) мағфират сўрар эдилар» (Ваз-зариёт: 16-18).\n«Уларнинг ёнбошлари ўрин-жойларидан йироқ бўлур (яъни тунларини ибодат билан ўтказишиб, оз ухлайдилар). Улар Парвардигорларига қўрқув ва умидворлик билан дуо-илтижо қилурлар ва Биз уларга ризқ қилиб берган нарсалардан инфоқ-эҳсон қилурлар. Бас уларнинг қилиб ўтган амалларига мукофот қилиб улар учун беркитиб қўйилган кўзлар қувончини (яъни охират неъматларини) бирон жон билмас» (Сажда: 16, 17).\nТунги намознинг фазлига далолат қилувчи ояту ҳадислар жуда кўп. Мутлақ нафл намозларнинг энг афзали тунги намоздир. Чунки, у амални махфий қилишнинг энг етук кўриниши, ихлосга энг яқин ҳолат, одамлар ухлаб ётган пайтдир, унда тоат-ибодатни уйқу ва роҳатдан афзал санашлик мужассамдир.\nАслида, намоздан қайтарилган вақтлардан бошқа ҳамма вақт нафл намоз ўқиш мустаҳаб саналади. Тунги намоз эса кундузги намозлардан афзалдир. Тунги намознинг энг афзал вақти кечанинг тун яримдан оққанидан кейинги учдан биридир. Расулуллоҳ соллаллоҳу алайҳи ва саллам: «Аллоҳга энг суюкли намоз Довуд алайҳиссаломнинг намозидир. У кечанинг ярмигача ухлар, учдан бир қисмида намоз ўқир, олтидан бирида яна ухларди», деганлар (Бухорий (1976), Муслим (1159) Абдуллоҳ ибн Амр розияллоҳу анҳумодан ривоят қилганлар). Яъни, у киши кечанинг аввалги қисмида дам олардилар, сўнг Аллоҳ таоло нидо қилиб: «Сўровчи борми, унинг сўровини берсам?», дейдиган пайтда (Бухорий (1145), Муслим (758) Абу Ҳурайра розияллоҳу анҳудан ривоят қилганлар) намозга турардилар, кейин бамдод намозига тетик ҳолда туриш учун кечанинг охирги олтидан бир қисмида ухлардилар. Мана шу тунги намознинг энг афзалидир. Аслида, кечанинг ҳамма қисмида ҳам намоз ўқиш мумкин.\nИмом Аҳмад раҳимаҳуллоҳ айтади: «Қиёмул лайл (тунги намоз) шомдан тортиб, тонг отгунчадир» (Ал-мубдиъ: 2/21).\nБинобарин, шом ва хуфтон оралиғидаги нафл намоз ҳам қиёмул лайлдир. Лекин, айтиб ўтганимиздек, қиёмни кечанинг охиригача кечиктириш афзалдир. Аллоҳ таоло айтади: Албатта кечаси (ибодатда) туриш (нинг қалбга таъсири) кучлидир ва (у пайтда кундузги безовталиклар бўлмагани ва тил билан қалб тиловатда бир-бирига мувофиқ келгани учун) энг тўғри сўздир. (Муззаммил: 6). Яъни, таҳажжуд намози уйқудан кейин бўлади.\nМусулмон киши тунги намоздан ўзига оз бўлса-да, давом этиб турадиган улуш қилиб олиши мақсадга мувофиқ.\n– Тунда намозга туришни ният қилиши лозим.\n– Уйғонгач, мисвок билан оғзини тозалаши ва Аллоҳни зикр қилиши, «Ла илаҳа иллалоҳу ваҳдаҳу ла шарика лаҳу, лаҳул мулку ва лаҳул ҳамду ва ҳува ала кулли шайъин қодийр, алҳамду лиллаҳ, ва субҳаналлоҳи ва ла илаҳа иллаллоҳу валлоҳу акбар, ва ла ҳавла ва ла қуввата илла биллаҳ» (Маъноси: Аллоҳдан ўзга ибодатга сазовор зот йўқ! У ёлғиз ҳам шериксиз Зотдир! Мулк ҳам, ҳамд ҳам Уникидир! Ва У барча нарсага қодир. Ҳамду сано Аллоҳга хос, Аллоҳни поклайман, бир Аллоҳдан ўзга барҳақ маъбуд йўқдир, Аллоҳ буюкдир, Куч-қувват ёлғиз Аллоҳ (мадади) биландир), дейиши яхши бўлади. Шундан сўнг: «Алҳамду лиллаҳиллазий аҳяний баъда ма амаатаний ва илайҳин нушур» (Бухорий (6312) Ҳузайфа розияллоҳу анҳудан, Муслим (2711) Бароъ розияллоҳу анҳудан ривоят қилганлар), «Алҳамду лиллаҳиллазий родда алайя руҳий ва аафааний фий жасадий ва азина лий би зикриҳ», дейди (Термизий (3401), Насоий «Ал-кубро»да (6/217, №10702) ривоят қилганлар). Маъноси: «Мени ўлдиргандан сўнг яна ҳаёт берган Аллоҳга ҳамд бўлсин. Қайтиш Унгадир. Менга руҳимни қайтарган, жисмимни саломат қилган ва менга Ўзини зикр қилишга изн берган Аллоҳга ҳамд бўлсин».\n– Таҳажжуд намозини енгил икки ракъат билан бошлаши мустаҳабдир. Абу Ҳурайра розияллоҳу анҳу ривоят қилган ҳадисда айтилади: «Сизлардан бир киши тунда (намоз учун) турса, намозини енгил икки ракъат билан бошласин» (Имом Муслим (768), Абу Довуд (1323) ривояти).\n– Тунги намозда ҳар икки ракъатда салом беради. Чунки, Расулуллоҳ соллаллоҳу алайҳи ва саллам: «Тунги намоз икки ракъат – икки ракъатдандир», деганлар (Бухорий (472), Муслим (749) Абдуллоҳ ибн Умар розияллоҳу анҳумодан ривоят қилганлар).\n– Қиём, рукуъ ва саждада узоқ туриши суннат.\n– Таҳажжудни уйида ўқигани яхши. Уламолар нафл намозларни уйда ўқиш афзаллигига иттифоқ қилганлар. Расулуллоҳ соллаллоҳу алайҳи ва саллам ҳам уйларида ўқирдилар. У зот соллаллоҳу алайҳи ва саллам: «Ҳой одамлар, (нафл) намозни уйларингизда ўқинглар. Чунки, энг афзал намоз кишининг ўз уйида ўқиган намозидир, фарз намози бундан мустасно (уни масжидда ўқимоқ лозим)», дедилар (Бухорий (731), Муслим (781) Зайд ибн Собит розияллоҳу анҳудан ривоят қилганлар). Чунки, бундай қилиш амални ихлос билан адо этилишига сабаб бўлади.\n– Нафл намозини тик туриб ўқиш узрсиз ўтириб ўқишдан афзалдир. Чунки, Расулуллоҳ соллаллоҳу алайҳи ва саллам: «Ким тик туриб намоз ўқиса, шу афзалдир. Ким ўтириб ўқиса, унга тик туриб намоз ўқувчининг ярим ажри бўлади», деганлар (Бухорий (1116) Имрон ибн Ҳусойн розияллоҳу анҳудан, Муслим (735) Абдуллоҳ ибн Амр розияллоҳу анҳумодан ривоят қилганлар).\n– Аммо, бирор узр сабабли ўтириб нафл намоз ўқувчи кишининг ажри тик туриб ўқувчининг ажри билан баробар бўлади. Расулуллоҳ соллаллоҳу алайҳи ва саллам: «Агар банда бемор бўлса ё сафарда бўлса, унга соғлом ва муқим ҳолида қилиб турган амали ёзилади», деганлар (Имом Бухорий (2996) Абу Мусо ал-Ашъарий розияллоҳу анҳудан ривояти). Нафл намозини тик туришга қодир бўла туриб, ўтириб ўқиш жоизлигига иттифоқ қилинган.\nНамозини витр (тоқ ракъат) билан якунлайди. Пайғамбар соллаллоҳу алайҳи ва саллам тунги намозларининг охирини витр қилардилар ва шундай қилишга буюрганлар.\nКечаси таҳажжуд ўқиёлмай қолган киши кундузи, пешиндан олдин унинг қазосини ўқиши мустаҳабдир. Расулуллоҳ соллаллоҳу алайҳи ва саллам: «Ким тунги (намоздан бўлган) вазифасидан ёки унинг бир қисмидан ухлаб қолса, сўнг уни бамдод ва пешин намозлари оралиғида ўқиб қўйса, унга тунда ўқигандек (ажр) ёзилади», деганлар (Имом Муслим (747) Умар ибн Хаттоб розияллоҳу анҳудан ривояти).\nМусулмон биродар! Тунги намоздан баҳраманд бўлишдан ўзингизни маҳрум қилиб\nқўйманг. Оз бўлса ҳам давомий равишда уни адо этинг, тунлари намозда бедор\nтуриб, истиғфор айтувчи зотлар савобига эришасиз. Озлик сизни кўплик сари\nетакласа ажаб эмас. Аллоҳ муҳсинларнинг ажрларини зое қилмагай.


"ҲУДУДГАЗТАЪМИНОТ" АЖНИНГ РАСМИЙ ХАБАРНОМАСИ – Telegraph\n"ҲУДУДГАЗТАЪМИНОТ" АЖНИНГ РАСМИЙ ХАБАРНОМАСИ\nШу кунларда ОАВда Самарқанд вилоятида газ таъминоти тизимида хуқуқбузарликлар ҳақида маълумот тарқатилган. Мазкур хабарнинг асосий манбаси деб ҳисобланаётган, Ўзбекистон Республикаси Бош прокуратураси ҳузуридаги Мажбурий ижро бюроси Самарқанд вилояти бошқармаси томонидан тақдим этилган пресс-релизга кўра, "Ҳудудгаз Самарқанд" МЧЖнинг мансабдор шахслари январь-октябрь ойларида 363 миллиард 155 миллион 500 минг сўмлик нореал дебиторлик қарзларини шакллантириш ҳамда давлат манфаатларига зарар етказишда иштирок этганликлари ҳақида маълумот берилган.\nШу муносабат билан "Ҳудудгазтаъминот" АЖ қуйидагиларни маълум қилади: "Ҳудудгаз Самарқанд" МЧЖ 2019 йил 5 сентябрь куни ташкил этилган бўлиб, асосий вазифаси газ тақсимлаш тармоқлари ва тегишли жиҳозлардан фойдаланиш ҳисобланади. Эълон қилинган маълумотда, 2019 йил январь ойидан октябрь ойигача бўлган давр ҳақида сўз боради, бу эса ўз-ўзидан "Ҳудудгаз Самарқанд" МЧЖ фаолияти билан боғлиқ бўлмаган маълумотларнинг тарқатилганини яна бир бор тасдиқлайди. Таъкидлаш жоизки, табиий газни барча истеъмолчиларга сотиш “Ўзтрансгаз” АЖ газ таъминоти ҳудудий филиаллари томонидан амалга оширилади.\nШу муносабат билан "Ҳудудгазтаъминот" АЖ, Ўзбекистон Республикаси Бош прокуратураси ҳузуридаги Мажбурий ижро бюросининг Самарқанд вилояти бошқармаси томонидан мазкур масалага аниқлик киритишини мақсадга мувофиқ деб ҳисоблайди.


Россиялик боғбонлар қора смородина мавсумини тугатишди • EastFruit\nБош саҳифа › Долзарб › Россиялик боғбонлар қора смородина мавсумини тугатишди\nРоссиялик боғбонлар қора смородина мавсумини тугатишди\nМуаллиф: EastFruit 19 Авг 21 19 Авг 21 02\nEastFruit лойиҳаси таҳлилчилари хабар беришича, бу ҳафтада Россиянинг кўпчилик боғдорчилик хўжаликлари қора смородина мавсуми тугаганини эълон қилишди. Бошқа фермерлар эса резаворнинг қолган партияларини таклиф этишмоқда.\nЛойиҳанинг кундалик мониторингига кўра, бу йил Россияда қора смородинани сотиш мавсуми ўтган йилгидан икки ҳафта кеч тугади. Шу билан бирга, фермерлар ушбу резаворнинг қолган ҳажмини ўтган мавсумдагидан ўртача 22% қимматроқ сотишга муваффақ бўлишди. Шундай қилиб, бугунги кунда қора смородинанинг қолдиқ партиялари сифати ва етиштирилган ҳудудига қараб, 150-250 рубл/кг ($2,04-3,40)дан сотувга чиқарилмоқда.\nБоғбонларнинг сўзларига кўра, бу мавсум бозорда қора смородина етказиб бериш чекланган эди, чунки, иссиқ об-ҳаво ва ёзнинг биринчи ярмидаги қурғоқчилик туфайли ҳосил камайган. Натижада, ушбу турдаги резавор нархи ўтган мавсумга нисбатан юқори даражада сақланиб қолди.


МДҲ давлатлари бирлашган минтақавий ҳаво ҳужумига қарши мудофаа тизимлари яратиш бўйича келишув тайёрлашмоқда\n20:34 / 24.08.2016 10631\nМДҲ давлатлари мудофаа вазирлари кенгаши ҳузуридаги шу давлатлар ҳаво ҳужумига қарши мудофаа масалаларини мувофиқлаштирувчи қўмита йиғилишида ҳарбий ва ҳарбий-техник ҳамкорлик тизимини такомиллаштириш муҳокама қилинади, деб хабар бермоқда "Интерфакс" ахборот агентлиги.\n"Қўмита йиғилишида алоҳида аҳамият кўп томонлама ва икки томонлама ҳарбий ва ҳарбий-техник ҳамкорлик тизимини ривожлантириш ва такомиллаштиришни истиқболли режалаштиришга қаратилади", деб маълум қилинди Россия мудофаа вазирлигида.\nШунингдек, йиғилишда МДҲ давлатлари бирлашган ҳаво ҳужумига қарши мудофаа тизимининг қўшма тадбирлари режаси маъқулланади.\nЙиғилиш тугагач, делегация раҳбарларининг икки томонлама учрашувлари бўлиб ўтади. "Томонлар Марказий Осиё минтақаси коллектив хавфсизлигида бирлашган минтақавий ҳаво ҳужумига қарши мудофаа тизимларини яратиш бўйича давлатлараро келишув лойиҳасини келишиб олиш ва имзолашга тайёрлаш устида ишламоқдалар", дейилди хабарда.\nҚўмитанинг навбатдаги йиғилишида Ўзбекистон, Россия, Арманистон, Беларусь, Қозоғистон, Қирғизистон ва Тожикистон мудофаа вазирликлари делегациялари иштирок этади. Жорий йилда иштирокчилар таркибидан Туркманистон делегацияси ҳам ўрин олган.\nҳаво ҳужумига қарши мудофаа\nУкраина МДҲнинг иқтисодий комиссия тўғрисидаги келишувидан чиқди\nЭкспертлар МДҲдаги энг романтик шаҳарлар номини айтишди\nМДҲ ташқи ишлар вазирлари АҚШнинг ракеталар бўйича келишувдан чиқишини муҳокама қилади


Интерактив хизматлар - Ўзбекистон Республикаси Марказий банки\nИНТЕРАКТИВ ХИЗМАТЛАРГА ЙЎРИҚНОМАЛАР\nЖисмоний ва юридик шахсларнинг мурожаатлари – Жисмоний ва юридик шахслар банк хизматлари юзасидан исталган мурожаатларини йўллашлари мумкин. Марказий банк Раисининг виртуал қабулхонасига мурожаат йўллашлари ҳамда Раҳбарлар қабулига ёзилишлари мумкин.\nОнлайн шаклдаги аризалар – Онлайн шаклда ариза бериш орқали турли банк фаолиятларини юритиш, микрокредит ташкилоти фаолиятини юритиш, ломбард фаолиятини амалга ошириш ва шу каби хизматларни амалга ошириш учун рухсатнома олиш юзасидан онлайн ариза беришлари мумкин.\nДавлат хизматлари – Ўзбекистон Республикаси Марказий банки томонидан кўрсатиладиган давлат хизматлари тўғрисида маълумот олиш мумкин.\nМаълумот учун ахборотлар – Марказий банк, тижорат банклари ва микрокредит ташкилотлари ҳамда ломбардлар фаолияти бўйича ахборотлар олиш мумкин.\nЁш тадбиркорлар учун банк хизматлари – Бу ердан ёш тадбиркорлар ўз бизнесларини йўлга қўйишлари учун намуна сифатида тижорат банкларининг намунавий бизнес режаларидан фойдаланишлари мумкин.\nДавлат хизматларини кўрсатиш регламенти – Марказий банк томонидан кўрсатиладиган давлат хизматлари рўйхати ва давлат хизматларини кўрсатиш регламентлари ҳақида маълумот олиш мумкин.\nОхирги янгиланиш: 19.05.2022, 09:44 (GMT+5)\nҲозир сайтда: рўйҳатдан ўтганлар - 0, меҳмонлар - 561


Норма маслахатчи / 2021 йил / № 17 / Норматив лойиҳалар\n● жисмоний ва юридик шахсларга хусусий мулк ҳуқуқи асосида тегишли бўлган;\n● давлат ҳокимияти ва бошқаруви органлари, давлат муассасалари, ДУК тасарруфидаги ер участкаларига нисбатан татбиқ этилмайди.\nЖисмоний ва юридик шахсларга қуйидаги ҳуқуқларда тегишли бўлган ер участкалари олиб қўйилиши мумкин:\n● мерос қилиб қолдириладиган умрбод эгалик қилиш;\n● доимий эгалик қилиш;\n● муддатли (вақтинча) фойдаланиш;\n● ижарага олиш ҳуқуқи.\nҚонун у кучга киргандан сўнг юзага келадиган муносабатларга нисбатан қўлланилади.\nЯнги қонун кучга киргунга қадар бошланиб, якунига етмаган муносабатлар янги қонун билан ўрнатилган тартиб-таомиллар доирасида давом эттирилади.\nҚуйидагилар жамоат эҳтиёжлари (ерларни олиб қўйиш учун асос) ҳисобланади:\n● мудофаа ва давлат хавфсизлиги, муҳофаза этиладиган табиий ҳудудлар эҳтиёжлари, ЭИЗни ташкил қилиш ва уларнинг фаолият юритиши учун ерларни бериш;\n● мамлакатнинг халқаро шартномаларидан келиб чиқадиган мажбуриятларни бажариш;\n● фойдали қазилмалар конларини аниқлаш ва қазиб чиқариш;\n● республика ва маҳаллий аҳамиятга эга бўлган автомобиль ва темир йўллари, аэропортлар, аэродромлар, аэронавигация объектлари ва авиатехника марказлари, т/й транспорти объектлари, кўприклар, метрополитенлар, туннеллар, энергетика ва алоқа тизими мухандислик объектлари ва тармоқлари, космик фаолият объектлари, магистрал қувурлар, муҳандислик-коммуникация тармоқларини, ирригация ва мелиорация тизимларини қуриш (реконструкция қилиш);\n● аҳоли пунктларининг тасдиқланган бош режаларини давлат бюджети маблағлари ҳисобига объектлар қуриш қисмида ижро этиш;\n● давлат инвестицион дастурларида белгиланган давлат таълим, тиббиёт, маданият ва ижтимоий ҳимоя муассасаларни марказлаштирилган инвестициялар ҳисобидан қуришни назарда тутувчи лойиҳаларни амалга ошириш.\nЕр участкаларининг олиб қўйилишини Вазирлар Маҳкамаси ва вилоят ҳокимликлари ҳузуридаги марказлаштирилган жамғармалар компенсация қилади. Компенсация комиссиялари маҳаллий Кенгашларнинг ҳузурида тузилади. Жамғармалар фаолияти Вазирлар Маҳкамаси томонидан тасдиқланадиган таркибдаги кузатув кенгашлари томонидан мувофиқлаштирилади.\nОлиб қўйиш тартиб-таомили қуйидагича:\n● асос мавжуд бўлган тақдирда, ташаббускор маҳаллий муниципал ҳокимият органларига таклиф киритади;\n● ҳокимликлар олинган ҳужжатларни Қурилиш вазирлиги ва Кадастр палатасининг ҳудудий бошқармаларига жўнатади;\n● 5 кун мобайнида Қурилиш вазирлиги ҳудудни ривожлантириш ва қурилишни режалаштириш бўйича мувофиқлиқ юзасидан хулоса беради. Кадастр палатаси бошқармаси ушбу ер участкасига нисбатан ҳуқуққа эга бўлган жисмоний ва юридик шахслар ҳамда унда жойлашган кўчмас мулк объектларининг тўлиқ рўйхатини белгилайди;\n● хулосалар олинган кундан бошлаб бир ой мобайнида ҳокимликлар компенсациянинг дастлабки миқдорини аниқлайди;\n● компенсациянинг дастлабки суммаси келишилгандан кейин материаллар Марказлаштирилган жамғармага кўриб чиқиш учун берилади, унинг кузатув кенгаши 5 кун мобайнида маҳаллий Кенгаш кўриб чиқиши учун таклиф киритади;\n● навбатдаги мажлисида ер участкасини компенсация эвазига олиб қўйиш ташаббусининг жамоат эҳтиёжларига мувофиқлигини ҳамда кутилаётган натижанинг сарф-харажатларни оқлаши масаласини кўриб чиқади;\n● ташаббуснинг очиқ муҳокамасини ўтказиш ёки ташаббусни рад этиш тўғрисида қарор қабул қилади.\nАгар ташаббускор очиқ муҳокамани ўтказиш юзасидан икки марта рад этишни олса, мазкур ер участкасини олиб қўйиш масаласи 5 йилдан кейин кўриб чиқилиши мумкин. Кенгаш томонидан тегишли қарор қабул қилингандан кейин бир ой мобайнида очиқ муҳокамани ўтказиш санаси тайинланади. Бунда олиб қўйиш ташаббускори ҳуқуқ эгаларини Кенгашнинг қароридан кейин 2 кун ичида – муҳокамани ўтказиш вақти ва жойи кўрсатилган ҳолда хабардор қилади (бироқ унинг бошланишидан камида 7 кун олдин);\nОчиқ муҳокама ташаббускор томонидан ташкил этилади. Жараённинг мажбурий тартибда аудио ва видео қайд қилиниши, шунингдек ОАВ иштироки шарт. Муҳокама якуни бўйича ташаббускор томонидан баённома расмийлаштирилади ва у ташаббускор ҳамда барча ҳуқуқ эгалари томонидан имзоланади. Баённома кейинги иш кунида ҳокимликнинг расмий сайтида тўлиқ эълон қилиниши керак, асл нусхалари эса Кенгашга юборилади. Кенгаш бир ой мобайнида ер участкаларини олиб қўйиш тўғрисидаги қарор лойиҳасини тайёрлайди. Ҳужжатлар ҳуқуқий экспертиза учун Адлия вазирлиги бошқармасига берилади (кўриб чиқиш муддати – 10 кун).\nАдлия вазирлигининг ижобий қарори қабул қилинган тақдирда Кенгаш ер участкасини олиб қўйиш тўғрисида якуний қарор қабул қилади (2/3 қисмдан иборат кўпчилик овози билан). Ҳуқуқ эгалари билан компенсация шартлари, тури ва миқдори бўйича келишув тузилади. Агар ерлар мудофаа, хавфсизлик, фойдали қазилмалар конларини аниқлаш ва қазиб чиқариш ва халқаро шартномалардан келиб чиқадиган мажбуриятларни бажариш эҳтиёжлари учун олиб қўйилса, ушбу масала Вазирлар Маҳкамаси томонидан кўриб чиқилади. Ҳуқуқ эгаси билан келишувга эришилмаган тақдирда, ҳуқуқ эгасини келишувни имзолашга мажбур қилиш мақсадида унга тегишли бўлган мулкни эркин тасарруф этишига тўсқинлик қилувчи хатти-ҳаракатларга, шу жумладан турар жойни коммуникация воситаларидан узиб қўйиш, кўчмас мулк объектига кириш ва чиқиш йўлларини тўсиб қўйиш, муносиб ҳаёт кечиришига тўсқинлик қилувчи шароит яратишга йўл қўйилмайди.\nЛойиҳада ер участкаларини жамоат эҳтиёжлари учун олиб қўйишнинг бошқа масалаларини ҳал қилиш ҳам назарда тутилган, хусусан, компенсация бериш тартиби ва муддатлари, кўчмас мулк объектини эгасиз деб эътироф этиш тартиби, бузиб ташланиши лозим бўлган кўчмас мулкни баҳолаш тартиби, олиб қўйилаётган ер участкасида жойлашган объектларни бузиб ташлаш тартиби.


Тошкент шаҳрида уйма-уй прописка текшириб юрган участка нозири хизмат вақтида, хизмат кийимида калтакланди. Воқеа 20 февраль куни кечқурун Чилонзор туманининг 20- кварталидаги кўп қаватли уйлардан бирининг зина йўлагида рўй берди.\nКалтакланган ИИБ зобитининг айтишича, "бўйсунмаслик ҳолати" бўлган.\nЧилонзор туман Ички ишлар бўлимининг суҳбатлашган ходими милиция катта лейтенантига қўл кўтарган тўрт шахс қўлга олиниб, суриштирув олиб борилаётганини айтди.\nИИБ ходимини калтаклагани айтилаётганларнинг ўзлари ёки уларнинг вакиллари билан боғланишнинг имкони бўлмади.\nВоқеа гувоҳи бўлган пойтахтликлардан бири катта лейтенант унвонидаги участка нозири И.М. домдаги хонадонлардан бирида яшовчи йигитлардан ҳужжатларини сўраганида, улар милиция ходимининг қонуний талабларига бўйсунмай, қаршилик кўрсатишгани ва нозирнинг боши ҳамда юзига уриб, жароҳат етказишганини айтди.\n- Домимизнинг еттинчи қаватида савдогар йигитлар яшайди. Участкавойимиз паспортларини сўраган, пропискаси йўқ бўлганми, қаршилик қилишган. Ғала-ғовур овозини эшитиб чиқсак, ҳалиги йигитлар участковойни ерга босиб, бошига ва юзига тепишяпти. Кейин участковойнинг ёрдамчиси етиб келди. Йигитларни милиция бўлимига, участковойни эса, қонга беланган ҳолда касалхонага олиб кетишди, - деди исми очиқланмаслигини сўраган чилонзорликлардан бири.\nМилиция зобити бўйсунмаслик ҳолати бўлгани, лекин бу бўйича даъвоси йўқлигини айтди.\n- Озгина маъмурий иш бўйича неподчинение бўлиб қолди. Келинг, менда претензия йўқ. Мен ҳозир больничнийдаман, ҳеч нарса айтолмайман сизга, - деб гапни қисқа қилди катта лейтенант И.М.\nГувоҳларнинг айтишича, милиция зобитига тўрт йигит ташланган.\nЖанжал рўй берган турар-жойнинг домкоми милиция зобити билан жанжаллашганлар қашқадарёлик савдогарлар эканини айтди.\n- Бу йигитлар Абу Саҳийда савдо қилишади. Қашқадарёдан келишган. Квартирани кирага олиб туришади. Пропискаси бор-йўқлигини билмайман, лекин ёмон йигитлар эмас. Жанжал нимадан бўлган, билмайман, уни Чилонзор милициясидан сўрайсиз, - деди маҳалла фаоли.\nЧилонзор тумани Ички ишлар бўлимининг суҳбатлашган ходими милиция катта лейтенантига қўл кўтарган тўрт шахс қўлга олиниб, суриштирув олиб борилаётганини айтди.


Туркманистон сигаретасиз қолди » Ўзбекистон янгиликлари – Zamin.uz\nТуркманистон сигаретасиз қолди\n22 сентябрь 2016, 12:45\nТуркманистонда тамаки маҳсулотлари танқислиги кузатилаяпти. Яқин вақтлардан бошлаб, Туркманистоннинг давлат дўконларида тамаки маҳсулотлари сотилмаяпти. Шу сабабли, тамаки маҳсулотларининг тижорат дўконларидаги нархи кескин қимматлашган. Айрим жойларда, бир кишига бир қути сигарета сотилаётгани хабар қилинмоқда. Бошқа бир ҳудудда фақатгина доналаб харид қилиш мумкин. Баъзан тамаки маҳсулоти учун тортишувлар жанжалга айланиб, полиция аралашувига олиб келаяпти, деб ёзмоқда маҳаллий ОАВ.\nХабарларга кўра, бирмунча вақт аввал, нодавлат ташкилотлари ва хусусий шахсларга тамаки маҳсулотлари олиб кириш тақиқланган эди. Бироқ, савдо вазирлиги бўлинмалари бу жараёнга тайёр бўлмагани боис, маҳсулотни етказиб беришда доимий узилишлар вужудга келмоқда.\nШу сабабли, мамлакатда тамаки маҳсулотларини ноқонуний пулловчи қора бозор авж олмоқда. Хусусан, АНТ манбаларига кўра, бугунги кунда бир қути сигарета русумига қараб 50, 60 ва ҳатто 65 манат (14-17 ёки 18,5 доллар)дан сотилмоқда. Аслида бу маҳсулотларни ҳам давлат дўконлар сотувчилари яширинча пуллашаётгани айтилмоқда.\nТеглар: кириш ҳудудда нархи маҳсулотларининг бошлаб қилинмоқда\nЯнгиликлар » Дунё » Туркманистон сигаретасиз қолди\n18:02 Ҳиндистон ички ёнув двигателли машиналардан воз кечишга қарор қилди\n14:04 Қирғизистонда ёқилғи нархлари кўтарилди\n14:32 Туркманистонда янги йилдан бензин нархи 60 фоизга қимматлашди


Фаластин президенти Грознийга борди\nФаластин президенти Маҳмуд Аббос бугун Чеченистонга сафар қилди.\nМаҳмуд Аббоснинг ташрифи муносабати билан Чеченистон президенти Рамзон Қодиров Грознийдаги қароргоҳида катта тушлик уюштирди.\nШунингдек, Маҳмуд Аббос яқинда Грознийда барпо қилинган Россиядаги энг йирик масжидни зиёрат қилди.\nБугун Фаластин раҳбарининг Москвага бориши кутилмоқда. Бу ерда Маҳмуд Аббос Россия президенти Дмитрий Медведев билан учрашиб, ўзаро алоқалар истиқболини муҳокама қилади.


У ШЕЪР ЎҚИРДИ ЯНА ВА ЯНА...\nЁш шоир шеър ўқирди. Шеърлар ҳеч қачон тугамаса дердик. Бошга дўппи кийган навқирон шоирни ҳеч қўйиб юборгимиз келмасди. Қарсаклар, гуллар шоирни кўмиб юборарди. У эса ўқийверарди.\n1960-йилларнинг иккинчи ярми, шоир уфқдан кўтарилаётган қуёшдек юксалиб келаётган дамлар... Қарсакларни шоирнинг устози Озод Шарафиддиновнинг "Абдуллажон чарчади, бироз дам олсин" деган овози тўхтатди бир сонияга, шоир яна ўқийверди.\nБеш асрким назмий саройни,\nТемур тиғи етмаган жойни,\nҚалам билан олди Алишер.\nШунчалик гўзал ёзиш мумкинми?\nШунчалик ҳам чиройли шеърлар бўладими?\nМуҳаббат ҳақида шеърлар тўлиб ётибди...\nШоир адабиётга устозлар таъбири билан айтганда, ловуллаб ёниб кириб келди. Дастлабки шеърларининг ўзиёқ унга шон-шуҳрат келтирди.\nШукур Холмирзаев Абдулла Орипов ҳақидаги эссесида ёзишича, адабиётшунос олим Тўхтасин Жалилов ҳаваскор шоирнинг шеърларини ўқиб, "Мен янги шоир кашф қилдим", деб ўша заҳотиёқ "Гулхан" журналининг тайёр сонидаги саҳифалардан бирини олдириб, ёш шоир шеърларини қўйдирган экан.\n...Шоир ҳамон шеър ўқирди...\n...Дилдаги оҳим менинг биринчи муҳаббатим,\nЁлғиз Оллоҳим менинг биринчи муҳаббатим.\nАслида ҳам севги таънасиз, беғараз, юксак бўлиши керак эмасми? Шоир куйлаётган муҳаббат ана шундай муҳаббатдир.\n...Шоир шеър ўқирди.\n...Юртим, сени фақат бойликларинг-чун,\nСевган фарзанд бўлса кечирма асло...\nЧапаклар, талабалар шоирни ўраб олишди. Гуллар қучоққа сиғмай кетди. Шоир яна минбарда...\n...Она кетса юлдуз-ку юлдуз,\nҚулаб тушса арзийди, осмон...\nБир қиз ҳўнграб йиғлаб юборди. Қарсаклар тиниб, ҳамма жон қулоғи билан тинглаяпти оналар ҳақидаги шеърни, анчагина бошлар эгилиб ҳам кетди:\nСени онам дедим,\nМушфиқ у қиёфанг бўлди намоён.\nПарча эт қошида бедор бир дийда,\nСадоқати чексиз, меҳри бепоён.\n...Шоир ҳамон шеър ўқирди, овози хиралашиб қолган бўлса-да, барибир ўқирди, чунки одамлар тўймасди унинг шеърларига қанча эшитса ҳам. Чунки у шеърларда ҳақиқат ва муҳаббат ловуллаб ёнаётган юракнинг тафти, инсонларга меҳри, она Ватанга садоқати бор эди. Шунинг учун ҳам унга интилишар эди.\n...Шоир шеър ўқирди. Оддий, содда бир қиёфада, ҳамон ўқимоқда ва яна ўқийверади. Унинг овози ҳеч қачон тинмайди. Шеърсевар ҳар бир қалбда бу овоз акс-садо бериб, доимо жаранглаб туради.\nШоирни ардоқлаган, севган она халқи, жонажон Ватани бу дилбар шеъриятни, унинг ижодкорини ҳамиша бошда кўтаради. Устози Озод Шарафиддинов айтганидек "Абдулла абадият шоири"дир. Абадиятга дахлдор инсонлар эса ҳамиша барҳаётдир.\nЎзбекистон халқ ўқитувчиси


Олимлар: ҳаттоки ўчириб қўйилган смартфон ҳам кишиларнинг ақлий салоҳиятига зарар етказади\n12:49 / 27.06.2017\nИнсон ёнида ҳаттоки ўчириб қўйилган смартфон бўлса ҳам, ақлий вазифаларни ёмон бажаради. Олимлар бундай хулосага кишиларни ўзлари яхши кўрган гаджетлар ёнида масалаларни ечириб кўриб келишган. Тадқиқот натижалари Journal of the Association for Consumer Research журналида эълон қилинди.\nТажрибаларда компьютерлар монитори олдида ўтирган иштирокчилардан диққатни бир жойга тўплаш талаб этилувчи вазифаларни бажариш сўралди. Барча қатнашчилардан ўз гажетларини шовқинсиз режимга қўйиш ва уларни ёки столга экранини пастга қаратиб, ёхуд сумка ва чўнтакка солиб қўйиш ёки бошқа хонага олиб чиқиб қўйиш талаб қилинди. Натижаларнинг таҳлили шуни кўрсатдики, телефонини бошқа хонага олиб кириб қўйганлар, вазифани яхшироқ уддалашган бўлса, гажетларни столнинг устига қўйиб қўйганлар, уни чўнтак ёки сумкада сақлаганлардан бироз яхшироқ натижа кўрсатишди.\n«Сизнинг онгингиз смартфон ҳақида ўйламайди, бироқ, аниқ бир нарса ҳақида ўйлашни талаб этувчи бу жараён, сизнинг ақлий ресурсларингиз бир қисмини тортиб олади», - дея аниқлик киритди тадқиқот муаллифи Эдриан Уорд.


Африка диктатори ўғлининг спорт машиналари коллекцияси 27 млн. долларга сотилди\nШвейцарияда аукцион уй Экваториал Гвинея президенти Теодорин Нгема Обиангнинг ўғли ва мамлакат вице-президентидан тортиб олинган люкс тоифасига мансуб автомобиллар коллекциясини сотди. 25 та автомобилни турли мамлакатларнинг коллекциячилари 27 миллион доллардан зиёдроққа харид қилишди.\nМашиналар рўйҳатида еттита Ferrari, учта Lamborghini,бешта Bentley, шунингдек, Maserati ва McLaren автомобиллари бор эди.\nСотилган энг машҳур машина 2014 йилда ишлаб чиқарилган Lamborghini Veneno Roadster бўлди. У харидорга 8,4 миллион долларга тушди. Ушбу супермашинанинг атиги 9 та нусхаси бор холос.\nБошқа йирик лот – камёб серияли, терилган, пойгачи LaFerrari супер автомобил.\n2016 йилда Швейцария прокуратураси кичик Нгемага нисбатан пул ўзлаштириш ва ғазначилик маблағларини мақсадсиз ишлатишда иш қўзғатди.\nТерговда АҚШ, Кайман ороллари, Франция, Монако, Дания, идерландия ва Маршалл ороллари расмийлари иштирок этди. 2019 йилнинг февралида у автомобилларни мусодара қилиш эвазига тўхтатилди.\nШвейцария қонунчилиги молиявий қаллоблик айбловлари ижтимоий дастурларга йўналтириладиган товон ҳисобига олиб ташланиши мумкинлигини кўзда тутади.\n2014 йилда АҚШ прокуратураси қарорига кўра, аукционда Теодорин Нгема Обиангнинг Флоридадаги данғиллама ҳовлиси, Ferrari автомобили ва Майкл Жексоннинг ўз катталигидаги олтита ҳайкали сотилган. Унинг ўзи мулк қонуний ишлаб топган маблағига сотиб олинганини иддао қилган эди.\n2017 йилнинг октябрида Париж суди кичик Нгемани давлат пулларини ўзлаштирганлиги учун шартли уч йиллик қамоқ жазосига ҳукм қилган.\nТеодорин Нгема Обианг – Экваториал Гвинея президенти лавозими учун ўз отасининг энг мақбул меросхўри сифатида кўрилади. Теодоро Обианг Нгема Мбасого мамлакатни 1979 йилдан бери бошқаради. Унинг атрофидагилар эса қуролларнинг ноқонуний савдосида гумонланади.


Тошкентни «ХХI аср шаҳри»га айлантириш учун яна бир таниқли тадбиркор жалб этилди\nТошкентни «ХХI аср шаҳри»га айлантириш учун...\n13.05.2018 01:04 0 3880\nТошкент шаҳар ҳокимлиги ҳузурида жамоатчилик кенгаши тузилди. Жамоатчилик кенгаши раиси этиб таниқли тадбиркор Ҳикмат Абдураҳмонов тайинланди. Бу ҳақда шаҳар ҳокимлиги Ахборот хизмати хабар берди.\nЖамоатчилик кенгаши Тошкент шаҳрини ривожлантириш, уни «ХХI аср шаҳри»га айлантириш, сўнгги технологик ютуқларни жорий этиш, шаҳар бошқаруви шаффофлигини таъминлаш, пойтахт аҳолиси ва меҳмонларига қулайликлар яратиш бўйича таклифлар ишлаб чиқиш билан шуғулланади ва уларни жорий этилиши устидан жамоатчилик назоратини амалга оширади. Жумладан, Ўзбекистон Республикаси Президенти ташаббуси билан амалга оширилаётган «Обод маҳалла дастури»ни сифатли тўлиқ ижроси устидан жамоатчилик назоратини олиб боради.\nЖамоатчилик кенгаши фаолиятида ташаббускор, катта билим ва тажрибага эга бўлган юртдошларимиз ҳамда пойтахтимиз меҳмонлари қатнашиши мумкин.\nТошкент шаҳар ҳокимлиги Жамоатчилик кенгаши фаолиятида қатнашиш учун таклифларни Жамоатчилик кенгаши раиси Ҳ.Абдураҳмонов электрон манзилига ([email protected]) юбориш мумкинлигини билдирган.\nТошкент тадбиркор Ҳикмат Абдураҳмонов\nСпорт 30/01, 15:32\nОЧЛдан ўрин олган «Истиқлол» – «Ал-Ҳилол» учрашуви Тошкентда ўтказилиши мумкин\nҲодиса 29/01, 22:47\nҲодиса 29/01, 20:24\nТошкентдаги уйнинг ертўласидан номаълум эркак жасади топилди


Навоий вилояти: Ишончли ва ёруғ қадамлар – Jurnalist\nR S2019-10-29T07:31:05+05:0029 Oktabr, 2019|Навоий вил.|\nВатан ичра сафар\nЕнгил машина Навоий вилоятига яқинлашгани сайин ҳавога кўтарилаётган илиқ ҳароратли ранго-ранг оқиш булутлар саноат корхоналарининг узлуксиз ишлаётганини англатиб тарарди.\nНавоий шаҳри ихчам бўлса-да, жуда кўркам, шаҳар аҳлининг маданий дам олишларига мўлжаллаб барпо этилган боғлар, хиёбонларда яратилган шароитлар, кўп қаватли уй-жойларнинг ўзига хос услубда қад ростлагани, мўъжаз кўчаларнинг равонлиги кўзни қувнатса, пиёдалар йўлкаси қоидаларига ҳайдовчи ва йўловчиларнинг қатъий риоя қилиши бу ерда тартиб-қоида амалда эканлигини кўрсатади.\nХизмат сафаримиз давомида Навоийдаги изчил ислоҳотлар кечаётганига гувоҳ бўлдик. Албатта, бу ерда республикамизга маълум бўлган бир қатор йирик саноат обьектлари, жумладан, Навоий кон-металлургия комбинати, “Navoiyazot”, “Qizilqumsement” сингари етакчи корхоналар фаолият юритади. Аммо биз вилоятдаги бошқа тизимлар – матбуот, адлия, таълим-тарбия муассасаларида олиб борилаётган янгиланиш, ўзгаришлар билан танишишни ният қилдик.\nЯнгича ишлаш вақти келди\nЎзбекстон Журналистлар ижодий уюшмаси Навоий вилояти бўлими раиси Отабек Аслонов иш услубида янгича тадбир жорий этгнини қуйидагича гапирди:\n– Ушбу йилнинг августь ойидан бошлаб ҳокимлик вакиллари, ташкилот ва бошқармалар раҳбарлари ҳамда журналистлар иштирокида Пресс-тур (матбуот анжумани) ташкил этдик. Тадбирларда ташкилот раҳбарлари ўз фаолиятлари юзасидан ОАВ вакиллари билан фикр алмашади. Журналистлар соҳалар кесимида маълумотга эга бўлишади. Шунингдек, ўзларини қизиқтирган саволларга бевосита мутасаддиларнинг ўзидан жавоб олиш имкони мавжуд. Бундай тадбирлар раҳбарларда журналистлар билан мулоқот ўтказа олиш, ахборот бериш кўникмасини шакллантиради.\nВилоятимизда баъзан қурилиш ёки бузиш ишлари кутилмаганда бошланиб кетади, – дейди вилоят ҳокимлиги ахборот хизмати раҳбари Дилшод Мамаражабов. – Табиийки, бу жараён кўпчиликда норозилик уйғотади. Навбатдаги Пресс-тур вилоят қурилиш бош бошқармаси билан ўтказилганда айни шу масала муҳокама қилинганидан хабарим бор. Натижада, ОАВ вакиллари вилоятнинг ижтимоий-иқтисодий салоҳиятини тубдан янгилаш сари қадам қўйилаётганига гувоҳ бўлишди. Дейлик, Навоий шаҳрида яқинда фойдаланишга топширилган “Ёшлар хиёбони”ни барпо этилиши олдидан бошланган бузилишлар ижтимоий тармоқларда анчагача танқидга учради. Бугунга келиб эса мазкур хиёбон, унинг тунги кўриниши гўзал манзара касб этгани, нафақат вилоятдошларимиз, балки воҳамизга ташриф буюрган меҳмонларни ҳам бефарқ қолдирмаяпти.\nПресс-турнинг иккинчи йўналиши шаҳар-туман ҳокимликлари билан ҳамкорликда ҳудудларда ташкил этилаётир. “Баъзида республика ОАВ вакиллари вилоятга фуқаролар шикоятини ўрганиш юзасидан ташриф буюришади. Улар кўпинча интернет тармоқларида тарқалаётган ҳудудлардаги танқидий масалаларни айтишади. Бундай ёндашув бир ёқлама қарашни келтириб чиқариши мумкин. Ҳаракатдаги одам хато қилиши табиий, ҳаракатсиз, қотиб қолган одамгина хато қилмайди. Биз юзма-юз учрашувлар натижасида камчиликлар билан бирга ижобий ўргаришларни бугунги давр ўқувчиси дидига мос, маддоҳликдан холи материаллар орқали кўрсатиб беришимиз лозим”, дейди О.Аслонов.\nАлбатта, ОАВлари билан мамлакатимиздаги мавжуд расмий идоралар ҳамкорликда фаолият юритишсагина ижобий натижага эришиш мумкин. Бунинг учун, аввало раҳбар газета ўқиши, танқидий ёки ўта мақтов битилган мақолаларга ўз муносабатини билдириб бориши керак. Марказий нашрларга бармоқ учидан қараш мамлакатда амалга оширилаётган ижтимоий-иқтисодий юксалишларни хаспўшлаётган, тирноқ орасидан кир қидиришга интилаётган “куч”ларга катта майдон яратишини унутмаслигимиз лозим.\nДемак, ОАВларига обуна бўлиш масаласи фақат таҳририятларда эмас, балки ҳукумат доирасида қўллаб-қувватланиши лозимлигини давр тақозо этмоқда.\nДунё таниган, тан олган юртимиз бор\nБугунги кунда Навоий вилоятига “Эркин иқтисодий зона” мақоми берилгани хориж инвесторларида ўзгача қизиқиш уйғотди. Айни пайтда вилоятга ташриф буюраётган чет эллик инвесторлар оқими кучайгани мавжуд меҳмонхоналарда тўлов нархи хориж валютаси курсида белгиланганидан ҳам сезилди.\nМаълумки, Конимех чорвачиликка ихтисослашган туман эди. Яқин йиллар ичида саноатлашган ҳудудга айланади, деб ҳеч ким ўйламаганди, – дейди вилоят ҳокими ўринбосари Фахриддин Солиев. – 2019-2020 йилларда туманни ижтимоий-иқтисодий ривожлантириш дастурига асосан 25 та лойиҳа амалга оширилади. Маҳаллий тадбиркорларнинг ташаббускорлиги ошаётгани, туманга тўғридан-тўғри хорижий инвестицияларнинг жалб этилгани натижалар режадан кўра салмоқли бўлишини ваъда қилмоқда. Хусусан, бугунги кунда вилоятимизга Канада, Украина, Греция, Хитой ва Ҳиндистон каби давлатларнинг бир қатор компаниялари музокаралар олиб бориш учун ташриф буюришди.\nАйни пайтда Конимех туманида ўз фаолиятини бошлаган “Konimex Nasl Chorva” МЧЖ бунга мисол бўла олади. Мазкур жамият Ўзбекистон – Эрон қўшма корхонаси ҳисобланиб, лойиҳа қиймати 1,5 миллион АҚШ долларини ташкил этди.\nБугунги кунда корхонада 121 бош “Голштейн” зотли қорамол парваришланмоқда. Яқин келажакда қорамоллар сонини мингтага етказиш ҳамда хўжалик қошида сут маҳсулотларини қайта ишлаш ва қадоқлаш цехини ишга тушириш режалаштирилган. Ушбу мақсадда қурилиш ишлари жадал олиб борилмоқда.\nҲаммамизга аёнки, бугун дунё тижоратчилари мамлакатимизга бежизга интилаётгани йўқ, уларнинг мақсади янги бозорда ўзининг қўшимча ишлаб чиқаришини ташкил этиш, эвазига мўмай даромад кўриш экани маълум. Шундай экан, бундан аввал ЛУКОИЛ сингари хориж инвесторлари билан тузулган шартномалардаги хатолик рўй бермаслиги учун эндиги ўзаро битимларда заррача камчиликка йўл қўймаслик зарур эканлигини давр исботлади. Пухта режа асосида эртанги кун истиқболини яратиш ҳам фарз, ҳам халқимиз олдидаги қарзимиздир.\nШу кунларда дунё инвесторларининг маълум қисми вилоятдаги шарт-шароитлар билан танишиш, ўз лойиҳалари асосида ҳамкорлик фаолиятини йўлга қўйиш истагини билдиришаяпти. Мазкур йилнинг 8 октябрида Ҳиндистоннинг “Delhi International Airport limited” (DIAL) компанияси тижорат директори Санжив Эдвард билан Навоий вилояти ҳокимлиги мутасаддилари ўзаро ҳамкорлик тўғрисида суҳбат ўтказишди.\nМазкур компания аэропортлар ҳамда қайта тикланувчи энергия манбалари, автомагистраллар қуриш ишлари билан шуғилланади. Шунингдек, шаҳар инфроструктурасини янги шаклда барпо этиш лойиҳаларини амалга оширади. Бу компания дунёдаги йирик тижоратчи карчалонлар орасида тўртинчи ўринни банд этиб турибди. DIALнинг Непал, Индонезия, Сингапур, Филиппин ва Греция сингари мамлакатларда фаолиятдаги активлари ва лойиҳалари мавжуд.\nСанжив Эдвард жаноблари Навоий халқаро аэропорти ва Халқаро интермодель логистика маркази билан танишаркан, ўзаро ҳамкорлик қилишдан мамнун эканини билдирди. Вилоятда амалга оширилаётган кенг кўламдаги ислоҳотлар бу юртнинг пойдевори мустаҳам, келажаги барқарор эканини англатади.\n– Бугунги кунда вилоятнинг барча туманларида хорижий инвесторларни учратиш мумкин. Улар асосан хомашёдан тайёр маҳсулот ишлаб чиқарадиган корхоналарни барпо этиш, уларни энг замонавий технологиялар билан жиҳозлаш лойиҳаларини тақдим этишмаяпти, – дейди Ф. Солиев. – Шунингдек, қуритилган мева маҳсулотларини қайта ишлаш, пахта толасидан турли кийим-кечаклар тайёрлаш ҳамда саноатнинг бошқа соҳаларига ҳам инвестеция киритишга тайёр эканини билдиришаяпти. Вилоятимизда хорижлик ишбилармонларнинг эркин фаолият юртишига барча қулайликлар яратилган.\n(Мақоланинг тўлиқ вариантини “Hurriyat” газетасининг №39-сонида ўқишингиз мумкин)


Россия футбол иттифоқи Фабио Капеллонинг терма жамоага мураббийлик қилишда давом этишини ёқлаб чиқди\n18:23 / 24.06.2015\nРоссия футбол иттифоқи ижроия қўмитаси италиялик мутахассис Фабио Капелло Россия терма жамоасига мураббийлик қилишда давом этишини ёқлаб чиқди. Бу, ТАСС агентлигининг хабар беришича, қўмитанинг бугун бўлиб ўтаётган йиғилишида маълум қилинган.\nТашкилот раҳбарлигини вақтинчалик 88 ёшли Никита Симонян эгаллаб турибди. Йиғилишдан сўнг ўтказиладиган матбуот анжуманида Симонян Капеллонинг келажаги ҳақидаги охирги қарорни эълон қилиши кутилмоқда.\nКапелло Россия терма жамоасига 2012 йилнинг июлидан буён мураббийлик қилмоқда. 2014 йил январида у шартномани яна 4 йилга узайтирди. Мураббийнинг маоши йилига 7 еврони ташкил қилади.\nОхирги йил давомида терма расмий учрашувларда фақат битта ғалаба қозонди. Шунга қарамай, Капелло билан шартнома муддатидан илгари тўхтатилса, футбол иттифоқи мутахассисга 20 млн евро миқдорида товон пули тўлашига тўғри келади.


Март охирида Сувайш каналидаги ҳаракатни тўхтатиб қўйган Ever Given контейнеровози техник кўрикдан ўтказилиб, эпикажининг бир қисми ўзгартирилгандан кейин дастлабки манзили – Роттердамга йўл олди. Кема 13 июлда Миср сув ҳудудларини тарк этди.\n7 июлда кема Миср суди солган тақиқдан озод қилингандан кейин каналнинг Катта ва Кичик шўр кўллари ўртасидаги қисмидан Ўрта Ер денгизига чиққан. Шу куни канал раҳбарияти ва кемага эгалик қилувчи компания Мисрнинг Исмоилия шаҳрида сулҳ имзолаган.\nБироқ кема ўз эгасининг илтимосига кўра Порт-Саидда комплекс техник кўрикдан ўтказиш учун тўхтатилган. Текширувлар якунлангач, кема ўз йўлини давом эттирган.\nКомпания, шунингдек, кема экипажининг бир қатор аъзоларини, жумладан сардорни ўзгартирган.\nEver Given 23 март куни Сувайшда саёзликка ўтириб қолиб, у орқали ҳаракатни 6 кунга тўлиқ тўхтатиб қўйганди. Кемани 29 мартдагина жойидан силжитишга муваффақ бўлинган. Бу вақт ичида каналнинг икки томонидан умумий тоннажи 26 млн тоннани ташкил қилувчи 422та кемадан иборат навбат юзага келган.\nEver Given кемаси "жарима майдончаси"ни тарк этди\nEver Given кемаси 7 июлда Сувайш каналини тарк этади\nEver Given кемаси эгаси Сувайш каналига етказилган зарар учун 540 млн доллар тўлайдиган бўлди


ЖАМИЯТ 15.11.2021, 08:29\nЎзбекистон Гидрометеорология хизмати бугун,15 ноябрда кундуз куни Ўзбекистон ҳудудида ёғингарчилик кутилмайди, фақат Андижон, Наманган, Фарғона вилоятларида баъзи жойларда биринчи ярмида бироз ёмғир ёғиши мумкин. Ҳаво ҳарорати 8-13° илиқ бўлади.\nПойтахтимизда ҳаво ўзгариб туради, ёғингарчилик кутилмайди. Шамол 5-10 м/с тезликда эсади. Ҳаво ҳарорати 9-11° илиқгача исийди.\nТоғ олди ва тоғли ҳудудларда ёғингарчилик кутилмайди. Туман тушиши мумкин. Ҳаво ҳарорати 1-6° илиқ атрофида бўлади.


Қирғиз-тожик чегарасида можаро: одамлар бир-бирини тошбўрон қилди | Qalampir.uz\nҚирғиз-тожик чегарасида можаро: одамлар бир-бирини тошбўрон қилди\nОлам\t28 Апрель 2021 22:59 15055\nҚирғизистоннинг Боткен вилоятидаги Тожикистон билан чегара ҳудудида қирғиз ва тожик фуқаролари ўртасида зиддият келиб чиқди. Бу ҳақда Қирғизистон Республикаси Миллий хавфсизлик давлат қўмитаси Чегара хизмати хабар қилди.\nХабарга кўра, электр устунлари туман сув хўжалиги бошқармасига тегишли бўлиб, “Головной” сув тақсимлаш пункти яқинидаги ҳудудни ёритиш учун ўрнатилган. Икки томондан одамлар тўпланиши натижасида Қирғизистон ҳарбийлари воқеа жойига етиб келган. Ҳозир чегарадаги вазият нисбатан барқарор.\n“Ҳодиса куннинг иккинчи ярмида бошланганди. Ҳозир одамлар бир-бирига тош отишни тўхтатди. Қирғизистон Республикасининг Боткен вилояти ва Тожикистон Республикасининг Исфара вилояти ҳокимлари ўртасида музокаралар олиб борилмоқда”, дейилади хабарда.\nАввалроқ, апрель ойи ўрталарида тожик-қирғиз чегара ҳудудида икки давлат аҳолиси ўртасида жанжал келиб чиққани хабар қилинганди. Можарога Қирғизистоннинг икки давлат учун ҳам муҳим бўлган сув тақсимлаш иншооти олдида кўприк қуриш ҳаракатини бошлагани сабаб бўлганди.\n04 Июль 13:26 83167\n04 Июль 16:52 56926\n05 Июль 18:02 55568\n05 Июль 20:00 51017\n04 Июль 22:12 48310


19 Октябрь 10:35\nNUR-SULTAN. Kazinform - Қозоғистон Бош вазири Aсқар Мамин мамлакатда эпидемияни барқарорлаштириш бўйича Ҳукуматнинг асосий вазифасини таъкидлади, деб хабар беради Kazinform мухбири.\n«Умумий эпидемиологик вазият барқарор. Барча ҳудудларда вирус юқтириш даражаси сезиларли даражада камайди, оғир аҳволда бўлган беморлар ва касалхоналар ҳамда поликлиникаларда даволанаётганлар сони озайди.\nШунга қарамай, 6 та ҳудуд «қизил зонада« қолмоқда. Бу Алмати ва Нур-Султон шаҳарлари, Ақмола, Қостанай, Павлодар ва Шимолий Қозоғистон вилоятлари. Энди бизнинг вазифамиз - жамоавий иммунитетни 60 фоизига етказиш «, - деди у Ҳукумат йиғилишида.\nБош вазир эслатиб ўтдики, коронавирусга қарши вакцинанинг биринчи компоненти билан 8 миллиондан ортиқ одам, иккинчи компоненти билан эса 7,2 миллионга яқин одам эмланган.\n«Бундан ташқари, гриппга қарши эмлаш кампанияси давом этмоқда. 1,4 миллион киши гриппга қарши эмланди. Умуман олганда, эмлаш кампаниясини давом эттириш керак «, - деди Aсқар Мамин.\nМуаллиф: Есимжан Нактибай


Наманган сирлари-2008: Болаларга ОИТ-вирусини оммавий равишда юқтирилиши ҳақидаги маълумот икки йилдан бери яшириб келинмоқда - Фарғона.Ру ахборот агентлиги\n05:30 msk, 7 Июль 2020\n26.03.2010 09:46 msk\nТелекамера олдида бир ёшга тўлмаган Иззатнинг онаси врачлар унинг ўғлига қандай ёрдам беришга уринганлари ҳақида сўзламоқда: “Ўғлим кўп истималаб, Ирвадон бальнисасига бордик, ремонт бўлгани туфайли бизни Гўзал бальнисасига олиб келишди...Врачлар дори ёзиб беришди, олиб келдик, улар иситма туширадиган укол қилиб қўйишди. Икки соат ўтса ҳам иситмаси тушмади. Унга капельница улаб қўйишди. Аммо болани қон томирлари торайиб, капельница кетмади. Боланинг аҳволи оғирлашиб кетди. Шунда биз навбатчи врач олдига кирдик. Ким биландир телефонда гаплашиб турган экан...”\nИззат онаси билан касалхонада бир ой ётди, кейин улар уйларида беш-олти кун бўлишди. Кейин яна касалхонага қайтишди. Уларга “кўпчиликдан СПИД чиқибди, сизлар ҳам анализ топшириб кўринглар”, дейишди. Анализ ижобий натижа берди. Ҳозир бола ҳаётдан кўз юмган.\nНаманган вилоят прокуратураси буюртмасига биноан Ўзбекистон телеканали томонидан суратга олинган ҳужжатли фильм Иззатнинг онаси сўзлаб берган ҳикоя билан бошланади. Бироқ Ўзбекистонда бу фильмни шу чоққача намойиш этилмади.\nФильмда баён этилган фактлар қуйидагича:\nШифокорларнинг ўз вазифаларига совуққонлик билан қараганлари туфайли 2007-2008 йилларда Наманган вилоят ва Наманган шаҳар касалхоналарида 147 та болага ОИТВ/ОИТС юқтирилган. Болаларга оммавий равишда ушбу бедаво дарднинг юқтирилиш сабаби – катетерлар, бир марталик шприцлар ва қон таҳлили олиш учун скарификаторларни стерилизация қилмай кўп маротаба ишлатишлик ҳамда медицина асбобларини стерилизация қилиш журналларида ёзувларни қалбакилаштириш бўлиб қолди.\n2009 йил январига яқин вақтга келиб тергов ҳаракатлари якунига етган ва жиноий ишлар судга оширилган пайтда дардга чалинган болаларнинг 14 таси ҳаётдан кўз юмганди.\nБир неча жиноий ишлар бўйича 13 нафар медицина ходимлари суд томонидан айбдор деб топилган, уларнинг 12 тасига беш йилдан саккиз йилгача озодликдан маҳрум этиш билан боғлиқ жазо белгиланди. Фильмда уларнинг номлари ва эгаллаган мансаб лавозимлари келтирилган. Шунингдек, Наманган вилояти туманларидаги тўққиз нафар шифокор ва лаборантларга нисбатан жиноий ишлар қўзғатилган бўлиб, уларни ҳам ўша пайтда жазога тортган бўлсалар керак.\nНаманган вилоятидаги барча суд мажлислари яширин тарзда ўтди, маҳаллий матбуот тергов ва суд ҳақида бир оғиз сўз ёзгани йўқ.\nСудлар, ҳукмлар ва шифохоналарда болаларнинг ОИТС билан оммавий касалланишлари ҳақида давлат идоралари вакиллари бир йилдан ошибдики, бирор оғиз сўз айтишдан тийилиб турибдилар. Ҳолбуки, улар фожеа ҳақидаги барча маълумотларни ўзлари жуда яхши билгандилар.\n“Фарғона.Ру” 2008 йил ноябрь ойида Наманган вилоят касалхонасида махсус хизмат ходимлари, Бош прокуратура терговчилари ҳамда Ўзбекистон Соғлиқни сақлаш вазирлиги мутасаддиларидан иборат “Тошкент десанти” ишлаётгани ҳақида хабар берганди. Ўшанда Наманганга медицина қоидаларининг ўта қўпол бузилиши ва бунинг ортидан оммавий равишда ОИТВ юқтирилиши ҳолатини текшириш учун Тошкентдан бир гуруҳ терговчилар келган эдилар. Ўша пайтда биздаги маълумотларга кўра (бу маълумотлар кейинчалик расмийлар томонидан инкор этилганди), маҳаллий тиббиёт ходимларининг совуққонлиги сабаб қирқдан ортиқ болаларга ОИТВ юқтирилган. Аммо бугун бу рақам анчага камайтирилгани маълум бўлди.\nМаҳаллий аҳолининг айтишича, Тошкентдан келган “махсус гуруҳ” ўшанда нафақат содир бўлган ҳодисани текширганлар, балки... дард юқтирган болаларнинг ота-оналари ва қариндошларини журналистлардан узоқ қилиш пайида бўлганлар. “Баъзан тошкентлик “эсенбечилар” пойтахтдан фақат фактлар оммавий ахборот воситаларига, маҳаллий ва хорижий жамоатчиликка етиб бормаслик учун келганга ўхшаб кўринди”, - дейишганди ўшанда “Фарғона.Ру” агентлигига оддий наманганликлар.\nБир ярим йил аввал “Фарғона.Ру” агентлигига тасдиқланмаган миш-мишлар етиб кела бошлади. Шунинг учун биз мамлакатда тезлик билан тарқаётган уйдирмаларнинг олдини олиш учун сайтимиз орқали Ўзбекистон расмийларига мурожаат қилиб, Намангандаги воқеа ҳақида жамоатчиликга узил-кесил ахборот беришни сўрадик. Бироқ расмийлар бизнинг маълумотларимизни мутлақо инкор этдилар. Ўзбекистон соғлиқни сақлаш вазирлигининг вакили Саидмурод Саидалиев “Азаттиқ” Радиосига интервьюда (http://rus.azattyq.org/content/article/1349913.html) шундай баёнот билан чиқди: “Наманган вилоятида ҳақиқатдан ҳам ОИТВ юқтириш ҳоллари бўлган, бироқ бу ҳолат на ўша касалхона, на бир марталик шприцлар ва на матбуотда айтилган 43 та янги туғилган гўдаклар билан боғлиқ эмас”.\nҲАММАНИ ҚЎРҚИТИБ ҚЎЙГАН ФИЛЬМ\nРеспублика миқёсидаги идораларидан бирида ишлаётган юқори мартабали мутасаддилардан бири “Фарғона.Ру” таҳририятига маҳкум тиббиёт ходимларининг номлари келтирилган, дардга чалинган болаларнинг миқдори, беморлар қандай йўл билан касалликни юқтирганлари ҳақида баён қилувчи фильмни тақдим этди. Фильм айбдор шифокорлар ва тиббиёт ходимлари устидан ўтган ёпиқ судлар тамом бўлиши билан суратга олингани равшан.\nБу фильм – терговнинг ишчи материаллари эмас, балки кенг томошабинлар учун тайёрланган телевизион публицистик асар. Дикторнинг сўзлари тор доирадаги тиббиёт мутахассислари ёки терговчилар учун эмас, кенг оммага қаратилган.\n“Фарзанд – ҳаётимиз қувончи, оиламиз мазмуни. Қўлига ҳатто тикан кирса баданингизга ниш ургандек сезасиз ўзингизни. Аслида болалар шифокори ҳам бемор гўдакларга нафақат мутахасис, балким она сифатида меҳр бермоғи, бор муҳаббати билан даволаши лозим...” дейди кадр ортидан диктор.\nЁки: “Қонун устивор бўлган республикамизда жиноят жазосиз қолмайди. Бугун жиноятига яраша жазосини олган шифокорлар панжара ортида ўтирибди ва ўзларининг ҳатти-ҳаракатлари билан иснодга қолдилар. Эҳтимол, ҳаётдан кўз юмган гўдаклар тушларига кираётгандир. Эҳтимол, нозик томирларига игна санчилиб, касал юққан болалар кўз ўнгидан кетмас. Ёки “сўнгги пушаймон – ўзингга душман” деганларидек, афсус-надоматлар энди кеч”.\nФильмни одамларга кўрсатмоқчи бўлганлари аниқ.\nАммо режалар ўзгариб қолди.\nШунинг учун ҳам фильмни биз намойиш этишга қарор қилдик.\nБиз яна бир бор Ўзбекистон расмийларидан нега оммавий касаллик юқтириш тўғрисидаги даҳшатли фактларини ўз халқидан яшириб келаётганлари ҳақида сўраймиз. Балки ушбу мақоламиз уларни қандайдир йўл билан бўлса-да, бўлиб ўтган фожеани шарҳлашга ундаб қолар?\nЎзбекистон расмийлари республикадаги ҳаётнинг барқарорлиги ва фаравонлиги ҳақидаги афсонани чипппакка чиқарадиган ҳар бир нарсадан ўтдан қўрққандек қўрқадилар. Кўринишидан, Ўзбекистон ҳукумати ва прокуратурасидагилар фильм республика ичкарисида ва ташқарисида кенг резонанс келтириб чиқаришидан қўрқиб кетганга ўхшайдилар. Ахир, даҳшатли фактларнинг ошкор этилиши ОИТВ/ОИТС билан кураш бўйича баландпарвоз дастурларнинг хорижий ҳамкорларига ва шу жумладан, донорларга салбий таъсир кўрсатиши мумкин эди.\nАммо биз Ўзбекистон жамоатчлиги (ва энг аввало айнан ўзбек жамоатчилиги ва ундан кейин “чет элликлар”) мамлакат медицина муассасаларида нималар бўлаётганини билиши ЗАРУР деб ҳисоблаймиз.\nҲа айтгандек, фильмда диктор: “Вақт ҳакам дейдилар. Кунлар, ойлар, йиллар ўтади. Ва илоҳим, дардга чалинган болалар саломат бўлиб, ота-оналари бахтига, жамият бахтига узоқ яшасин” дейди.\n“Обрўни сақлаб қолишга қаратилган” ўзбекона ташвиқотга эътибор бермаслик керак. ОИТС ҳозирча дарди-бедаволар сирасига киради.\n“Фарғона.Ру” манбалари тақдим этган маълумотга кўра, ОИТВ юқтирган ўзбек болаларининг ўртасида ўлим кундан-кунга ўсиб бормоқда. Ота-оналар касилликка чалинган болалари учун ўта қиммат бўлиб кетган дори-дармонларни қийинчилик билан топаяптилар.\nШифокорлар айби билан ОИТВ юқтириш ҳолатлари Андижонда ҳамда Фарғона водийсининг бошқа шаҳарларида ҳам қайд этилмоқда. Баъзи маълумотларга кўра, шу кунларда Андижон касалхоналаридан бирининг бир гуруҳ шифокорлари устидан жиноий иш қўзғатилган, тергов олиб борилмоқда. Бироқ бу фактлар ҳамон илгаригидек пухталик билан яшириб келинмоқда.\nВрачларнинг ўзлари гувоҳлик беришларича, республика Соғлиқни сақлаш вазирлигининг соғлом фикрли низом ва қарорлари амалда бажарилмаяпти.\n“Фарғона.Ру” экспертларига кўра, медицина хизмат кўрсатиш соҳасининг “бозор иқтисодиётига ўтиш” қабатида аҳолининг ўта қашшоқлиги беморларга тиббий йўл билан касаллик юқтириш хавфи юзага келишининг асосий сабабларидан бири бўлиб қолмоқда. “Пули йўқ беморларга стерилланган медицина асбоблари йўқ. Агар сиз касалхонага тушиб қоладиган бўлсангиз, дори-дармонлардан ташқари шприц, капельница, катетер, салфетка ва марли, оперция учун бинт, дўхтирга резина қўлқоп ва бошқа зарур буюмларни ўзингиз сотиб олишингизга тўғри келади. Акс ҳолда, сизни даволамасликлари мумкин. Ёки сизга ишлатилган ёки бўлмаса керакли тарзда стерилланмаган игна санчадилар”, - дейди Тошкент касалхоналаридан бирининг ходимаси номи ошкор этилмаслик шарти билан.\nБиздаги маълумотларга кўра, айни пайтда Фарғонада СПИДга қарши кураш бўйича улкан марказ қурилмоқда. Бу ҳолат эпидемия миллий ҳалокат кўламига яқинлашиб қолганидан дарак бермаяптими? Расмий статистика эса бошқача фикрда: 2007 йил 1 январига келиб (ўшандан бери Республика эпидемияга қарши фавқулодда комиссия маълумотлари янгиланмаган) Ўзбкеистонда 10.015 та одам иммун танқислиги вируси юқтириш ҳоллари қайд этилган. Москвада ўтган Шарқий Европа ва Марказий Осиёда ОИТВ/ОИТС бўйича учинчи конференцияда 2009 йил 1 январига маълумотлар баён этилган (манба ҳақида маълумот йўқ) – республикада 12.816 киши ОИТВ юқтирган.\n2009 йилда суратга олинган фильмда айтилишича, бир неча туман касалхоналарининг тўққиз нафар медицина ходимлари ҳам жиноий жавобгарликка тортилгани ва “тергов ҳаракатлари ниҳоясига етиб қолгани” айтилади.\nБу ишлар ниҳоясига етдими ёки йўқми, врачлар қандай муддатга озодликдан маҳрум этилдилар – номаълум.\nШу чоққача бедаво дард юқтирган болаларнинг қанчаси вафот этгани ва шу давр мобайнида врачлар қанча одамга касал юқтиришга улгирганлари ҳам аниқ эмас.\nСукунат ва қашшоқликда СПИД тўфон тезлигида тарқалиш имкониятига эга.


"Қўқон-1912" йиғинида украиналик футболчи кўрикдан ўтмоқда\n6 январь, 2022, 13:54\nМашғулотларга легионер футболчи қўшилди\n“Қўқон-1912” жамоасининг Қўқон шаҳридаги ўқув-йиғин машғулотлари давом этмоқда. Кеча футболчилар икки маҳал машғулот ўтказишди. Эрталабки машғулотлар тренажёр залида бўлиб ўтган бўлса, куннинг икки ярмида футболчилар “Аҳмадхон спорт мажмуаси”нинг суъний қопламали майдонида шуғулланишди.\nКлуб матбуот хизматининг хабар беришича, кечаги таркибга янги қўшилган Қувондиқ Рўзиев ҳамда ёш иқтидорли футболчи Муроджон Комилов қўшилди. Шунингдек, асосий таркиб футболчилари Ойбек Рустамов ва Мўминжон Мелиев ҳам жамоа ихтиёрига етиб келган. Жамоанинг Сербиялик футболчиси Иван Йосович Тошкентдаги йиғинга етиб келиши кўзда тутилган.\nЖамоа таркибида бир қатор янги футболчилар кўрикдан ўтмоқда. Шулардан бири сифатида Украиналик легионер футболчи ҳам кўрикдан ўтмоқда. Асли келиб чиқиши Доғистонлик бўлган Мамешев Магомед Юсуфович 2002 йилда туғилган бўлиб Киев БЎСМ тарбияланувчиси ҳисобланади. Ўтган мавсумда Мамешев Украина 1-лигаси вакили бўлган Тернополь шаҳрининг “Нива” жамоасида тўп тепган. Мамешев қанот вингери ҳисобланади. У майдонда ҳар икки қанотда ҳам ўйнай олади. Украиналик ёш футболчи кўрикда бўлиб турибди.\nУмуман кечаги машғулотларда 25 нафар футболчилар иштирок этди.


Хонадонларимиз фаришталари доим ҳурмат ва эъзозда\nЧУСТ ТУМАНИНИНГ “Сероб” маҳалла фуқаролар йиғинида яшовчи Раҳмонжон ота Раҳимжонов учун бу йил қувончли келди. Дастлаб Юртбошимиз томонидан бу йил “Кексаларни эъзозлаш йили”, дея эълон қилинганда нуронийнинг боши осмонга етганди. Кейин эса отахон ўзининг табаррук 95 ёшини қарши олди. Энг эътиборлиси, қуролдош дўстлари билан бирга Иккинчи жаҳон урушидаги ғалабанинг 70 йиллигини нишонлади. Шу муносабат билан Президентимиз Фармонига мувофиқ “Иккинчи жаҳон урушидаги ўалабанинг 70 йиллиги” эсдалик юбилей медали ва пул мукофоти билан тақдирланди.\nБугун Раҳмонжон Раҳимжонов сингари юртдошларимиз Юртбошимизнинг кексаларга, меҳнат фахрийларига кўрсатаётган мислсиз ғамхўрлигидан беҳад миннатдорлар. “Кексаларни эъзозлаш йили” Давлат дастурида ана шу ғамхўрлик тўлиқ ўз ифодасини топган.\nДастурда кексаларнинг ҳаёт даражаси ва сифатини янада яхшилаш, уларни моддий ва маънавий қўллаб-қувватлаш кўламини кенгайтириш, ёши улуғ инсонлар, айниқса, 1941-1945 йиллардаги уруш ва меҳнат фронти фахрийларига ижтимоий, пенсия таъминоти ва тиббий хизмат кўрсатишни такомиллаштириш, оила ва жамиятда, ёшларни ўзбек халқининг кўп асрлик қадрият ва анъаналари руҳида тарбиялашда кексаларнинг ўрнини мустаҳкамлаш кўзда тутилган. Бу эзгу ишларни амалга ошириш учун қулай ташкилий-ҳуқуқий шарт-шароитлар яратишга қаратилган қонунчилик ва меъёрий-ҳуқуқий базани янада такомиллаштириш, уруш ва меҳнат фронти фахрийларини манзилли ижтимоий ҳимоя қилиш ва қўллаб-қувватлашни кучайтириш, ёлғиз қариялар ҳамда ногиронларга кўрсатиладиган ижтимоий ва маиший хизматлар рўйхатини кенгайтириш, уларни тизимли асосда соғломлаштиришни ташкил этиш, профилактика тадбирларини кўпайтириш, кўриш ва эшитиш органлари, таянч-ҳаракат тизими ва юрак-қон томир касалликларини даволашнинг замонавий усуллари билан қамраб олиш ва улардан фойдаланишни кенгайтириш устувор вазифа ва йўналишлар сирасига киради. Биргина бизнинг туманимизда ҳам 612 нафар уруш ва меҳнат фронти фахрийлари ҳамда ёлғиз кексалар чуқурлаштирилган тиббий кўрикдан ўтказилди. Шу билан бирга республикамизнинг турли сиҳатгоҳларига бепул йўлланмалар берилди. Бундан ташқари, ҳар бир қишлоқ ва маҳалла фуқаролар йиғинлари томонидан ўша ҳудудда истиқомат қилаётган ёши улуғ инсонлар, ўзгалар парваришига муҳтож бўлган ёлғиз кексалар ҳолидан хабар олиниб, уларга моддий ва маънавий кўмак бериб келинмоқда.\nМуаллиф: Нодира ЖАЛОЛОВА, Чуст туман ФҲДЁ бўлими мудираси


Учрашув иштирокчилари томонидан Меморандумда келтирилган масалаларни амалиётга тадбиқ этиш икки божхона органлари олдида турган вазифаларни бажариш учун муҳим омил бўлиши таъкидлаб ўтилди.\nКинология соҳасида ҳамкорлик қилишнинг энг асосий вазифалари белгилаб олинди. Шунингдек, икки давлатнинг кинология хизматлари фаолияти бўйича кўргазмалар (презентация) намойиш этилди.\nБеларусь Республикаси божхонаси кинология хизмати раҳбарияти томонидан Ўзбекистон Республикаси ДБҚ Миллий кинология марказининг иш фаолияти юқори баҳоланди.\nШу билан бирга, Миллий кинология марказида яратилган ўқув техник базани сифати, ўқув жараёни ташкил этилганлиги, хизмат итларини қўллаш самарадорлиги профессионал даражада ташкил этилганлиги ва бу жаҳон стандартлари талабаларига тўлиқ жавоб бериши таъкидлаб ўтилди.\nУчрашув якуни бўйича баённома имзоланди.


08 март 2021, Тошкент вақти: 11:52\nФақат ғўзапоя учун ишлаган ангорлик аёллар шундан ҳам маҳрум этилганига норозилик билдириб, ҳокимликка борди\nСурхондарё вилоят Музработ туман ҳокимлигига 20 октябрь куни ўндан ортиқ пахтакор аёл шикоят қилиб борди.\nАнгор туманидан келиб Музработ туманидаги фермер ерида ишлаган бу аёллар, иш ҳақи ўрнига ваъда қилинган ғўзапоядан ҳам маҳрум бўлаётганидан ҳокимликка арз қилди.\nАёллар ишлаган пахтазорнинг жўяк ораларига буғдой экилиши сабабли бу муаммо келиб чиқди.\nТуман ҳокими ўринбосари бу муаммони ҳал қилишини Озодликка айтди.\nСурхондарёда фақат ғўзапоя учун пахта чопган аёллар шундан ҳам маҳрум бўлмоқда\nАнгор туманидаги Навшаҳар маҳалласидан бўлган ўндан ортиқ пахтакор аёл 20 октябрь куни эрталаб Музработ тумани ҳокимлигига иш ҳақлари бўлган ғўзапоясидан маҳрум қилмасликни сўраб арз қилиб борди.\nБу аёллар тахминан 10 километр масофадаги қўшни Музработ туманидаги “Худойбердиев Ҳайдар полвон” фермер хўжалигига мавсумий ишчи бўлиб ёлланган.\nПахтакор аёллар фермер еридаги ғўзани чопиқ, ягана, чеканка қилиши ва бу меҳнати эвазига фақат ғўзапоя олиши ҳақида оғзаки шартнома қилган.\nФақат ғўзапоя учун ишлаган ангорлик аёллар\nАёлларнинг айтишича, туман ҳокими ўринбосари Акмал Бозоров уларни қабул қилиб, алмашлаб экиш дастури бўйича фермернинг ерига буғдой экилиши шартлиги ва бошқа муаммоларни фермернинг ўзи билан ҳал қилишларини айтган.\nОзодлик билан суҳбатлашган, исми сир қолишини сўраган аёллардан бирининг айтишича, улар йил бўйи қилган меҳнатлари эвазига бериладиган ғўзапоядан ҳам маҳрум бўлиб қолмоқда:\n- Биз апрель ойидан бошлаб пахта ерини аренда олиб ишладик. Масалан, мен 12 эгат олиб ишлаганман. Ишлаган ҳақимизга пул олмаймизда, ўтинини оламиз, деб фермер билан келишганмиз. Шу кунгача ғўзасини чопиқ қилдик, ягана қилдик, пахтасини тердик. Энди эса, ҳоким бу ерга буғдой экасан, деяпти. Буғдой экса ғўзапояни корчовка қилиб бўлмайди, ярим белидан ўриб олиш эса ҳам меҳнат, ҳам баракаси йўқ. Фермер эса, менга ҳоким шундай буйруқ берган, менинг қўлимдан ҳеч нарса келмайди, хафа бўлманглар деди, дейди пахтакор аёл.\nАнгор туманининг Навшаҳар қишлоғида яшайдиган бошқа аёл ҳам тўрт боласини ташлаб баҳору ёз биргина ўтин учун фермернинг ерида меҳнат қилганини айтади:\n- Баҳордан ягана қилдик, чопиқ қилдик, чеканка қилдик. 50-60 градус иссиқларда ишладик. Мана пахтани ҳам бўлдириб бердик. Бир сўм пул олганимиз йўқ. Мен ижарага олиб ишлаган еримдан ўн тележка ғўзапоя чиқади. Ҳамма умидимиз шундан эди, уни ўзимизга ишлатиб, ортиқчасини сотиб кун кўрамиз дегандик. Энди эса шу сўнгги насибамизни ҳам тортиб олишяпти, дейди ангорлик аёл.\nМузработ туманидаги “Худойбердиев Ҳайдар полвон” фермер хўжалиги раҳбари Шопўлат Худойбердиев Озодлик билан суҳбатда ҳақиқатан ҳам мавсумий ёлланма ишчилар фақат ғўзапоя учун ишлаганини ва бу муаммони ҳал қилиш йўлини топганини айтди:\n- Ҳозир улар келишган эди, шароитини қилиб жўнатиб юбордим. Буғдой экилмайдиган ердан уларга эгат ажратиб бердимда, буғдой экиладиган пахтазор ўзимга қоладиган бўлди. Бу ер размешениега тушиб қолди, ушанга шундай ҳолат бўлди. 17 нафар арендаторим бор. Ҳаммаси тегишли ғўзапоясини олади, деди Шопўлат Худойбердиев.\nМузработ тумани ҳокими ўринбосари Акмал Бозоров Озодлик билан суҳбатда пахтакор аёллар муаммоси ҳал қилинишга ваъда берди:\n- Бу ер размешение бўйича ғўза қатор орасига буғдой экилишга тушган. Опалар билан биз гаплашдик. Улар ҳақиқатан ҳам норози. Ҳозирча улар фермер билан келишолмай турибди. Бу масалани ҳал қиламиз, деди Акмал Бозоров.\nЎзбекистонда фермерларнинг ишчиларга маош тўлаш қудрати йўқлиги боис, баъзи ҳудудларда ёлланма ишчилар фақат ғўзапоя учун йил бўйи фермерлар даласида меҳнат қилади.\nФермерлар иш ҳақи учун ажратилган маблағни банклардан нақд пул шаклида ололмаётганидан ҳам шикоят қиладилар.\nФАРҒОНА – “Пахтага “тез қайтасизлар” деб алдаб олиб кетилганлар далада ҳафталаб қолиб кетяпти”\nCАМАРҚАНД – “Теримчиларга иссиқ овқат у ёқда турсин, ичимлик суви ҳам йўқ!”


Шубҳасизки, ҳар бир яхши амалнинг самараси бўлгай. Қайси бир банда Аллоҳни ҳақиқатда ҳам қалбидан яхши кўрса ва Аллоҳ яхши кўрган амалларни қилса муҳаббатининг самараси - Аллоҳ ҳам уни яхши кўришлигидур. Бунинг акси ўлароқ, кимнинг қалбида Аллоҳга муҳаббати бўлмаса, Аллоҳ яхши кўрмаган амалларга ружуъ қилса уни ҳам Тангри таоло ёмон кўргай. Кимники Аллоҳ таоло ёмон кўрса, бас у дунё ва охиратда зиёнкор ва ҳақиру хордур.\nАллоҳни яхши кўрган банданинг охиратда эришадиган манзили маълумдур. Аллоҳ таоло уни жаннатлардаги юксак даражаларга кўтаради, розилигини зиёда этади, жамолига меҳмон айлайди.\nШунингдек Аллоҳ ёмон кўрган банданинг ҳам эришиш макони маълум. Тез кунда дўзахнинг қаъридан бир жойнинг соҳиби бўлгай, амалига яраша бир турли жазо топгай.\nЛекин Аллоҳга маҳбуб банда бўлиш учун нима қилмоқ ва Аллоҳга ёмон кўрилган банда бўлиб қолмаслик учун нималардан четланиш лозим?\nАллоҳга маҳбуб бўлиш самараси не, У зотга ёмон кўрилган бўлишни охири не? Буларни билиш жуда зарур ҳолдир.\nҚачонки Аллоҳ таоло бир бандани яхши қўрса, бутун ер юзи уни яхши қўради. Кимки Аллоҳ таоло яхши кўрадиган феъл, амал ва сўзларни келтиришга ҳарис ва унда бардавом бўлса, хатто Аллоҳни мухаббатини қозонади.\nҚачонки Аллоҳ таоло бир бандасига муҳаббат этса, Жаброил а.с ва бутун само аҳлини унга даъват қилур, сўнг бутун ер юзи бўйлаб у банда учун муҳаббат пайдо бўлади.\nСуҳайл отасидан, у АбуҲурайрадан ривоят қилади: пайғамбаримиз саллаллоҳу алайҳи ва саллам: “Аллоҳ таоло қачонки бир бандани яхши кўрса Жаброил АСга нидо қилади: “Албатта Аллоҳ фалончини яхши кўрди. Сен ҳам яхши кўргин, - дейди. Сўнг Жаброил унга муҳаббат қўяди ва само аҳлига нидо қилади: “Аллоҳ фалончини яхши кўрди, сизлар ҳам яхши кўрингизлар!” шунда само аҳли ҳам яхши кўради ва унга ер юзида қабулият қилинади”. (Бухорий ва Муслим ривояти)\nБанда учун Аллоҳ муҳаббатининг самараси шуки, ер юзида уни қалблар муҳаббат ила мойиллик ва розилик билан қабул қиладилар, унда фақат яхшилик бор деб биладилар ва имкон борича ёмонликлардан мудофаа этадилар.\nБир бандага Аллоҳ таоло муҳаббат этса бутун вужуди ва қалбини ҳидоят нури билан мунаввар этади ва бу илоҳий нур сабаб инсонлар унга дўстлик ва иззату икром кўзи билан боқадилар. “Ана ўша Аллоҳнинг фазли. Кимга хоҳласа беради. Аллоҳ улуғ фазл эгасидир”. (Ҳадид сураси, 21-оят)\nАлбатта одамлар қалбларида унга бўлган муҳаббат банда Аллоҳнинг муҳаббатига сазовор бўлганидан аломатдур.\nАллоҳнинг муҳаббатига эришмоқни умид этган банда Холиқнинг буйруқларини бажариб, қайтариқларидан қайтмоқлиги фарз, вожиб, суннат ва мустаҳаб амалларини мукаммал адо этиб гуноҳи ва бидатлардан сақланмоғи лозим. Чунки у амалларда Холиқнинг ғазаби бор.\nАллоҳ таоло марҳамат этади: “Албатта, имон келтирган ва яхши амалларни қилганларга Раҳмон муҳаббат пайдо қилур”. (Марям сураси, 96-оят)\nҲарам ибн Ҳайён айтади: “Кимки Аллоҳга борлиқ қалби ила иқбол этса Аллоҳ таоло унга барча аҳли имонлар қалби ила ошиқур. Ҳатто уларнинг дўстлиги ва меҳри ила сийлар”.\nДемак, ҳар бир банда қилаётган яхши амалларини ихлос муҳаббат ила адо эьмоғи, дуога қўл очганда ҳам бутун борлиғи ила Яратганнинг даргоҳига муножот этмоғи лозим. Шоядки, ана ўшанда биз ҳам Алоҳга маҳбуб қуллари қаторидан бўлсак.\nҲазрати Усмон разияллоҳу анҳу дер эжилар: “Қайси бир банда яхши ёки ёмон амал қилса, Аллоҳ таоло қилган амалига муносиб маънавий кийим кийдирур”.\nУзот фақат тақволи мўминни хуш кўрар ва холис ниятларидан рози бўлар. Аллоҳ таоло кимни ёмон кўрса, уни дунё аҳлига ёмон кўрсатади. Банда Аллоҳ ҳаром этган феъл ёки ишларни келтиришига одат қилса, ҳатто бир фурсатга етиб Аллоҳ уни ёмон кўриб қолади. Ва Жаброил АСга нидо қилади: “Албатта Аллоҳ фалончини ёмон кўрди. Сен ҳам ёмон кўргин, само аҳли ҳам нафрат қилсин! Сўнг бутун дунё аҳли уни ёмон кўриб жирканишини Яратган ирода этади. Бу нафрат у учун еру осмон узра кенг таралади. Натижада уни барча махлуқот хуш кўрмас бўлади. Банданинг бу ҳолатини оқибати шуки, у Холиқнинг азобига ғазабига ва жасига гирифтор бўлади.\nАллоҳ таоло барчамизни Ўзи яхши кўрган бандаларидага айласин, омин!\nАсака тумани бош имом хатиби


Covid-19 туфайли танқид остига олинган Хитой бутун айбловларни рад этмоқда - Hidoyat.uz\nCovid-19 туфайли танқид остига олинган Хитой бутун айбловларни рад этмоқда\nАсосий саҳифа Янгиликлар Дунё янгиликлари Covid-19 туфайли танқид остига олинган Хитой бутун айбловларни рад этмоқда\nЧоп этилди May 17, 2020 Covid-19 туфайли танқид остига олинган Хитой бутун айбловларни рад этмоқдаda fikr bildirishni o'chirish\nДунё ҳамжамиятини саросимага солган коронавирус туфайли танқид остида қолган Хитой бутун айбловларга қарши мамлакатнинг Ташқи ишлар вазирлиги орқали жавоб берди, дейилади “TRT” хабарида.\nХитой Ташқи ишлар вазирлиги томонидан мавзу юзасидан берилган баёнотда, пандемия туфайли дунёнинг бошқа давлатларидек Хитой ҳам фақатгина бир “қурбон” эканлиги ва “айбдор эмаслиги” таъкидланган.\nБаёнотда Covid-19 вируси дунёнинг ҳар нуқтасида, ҳар доим пайдо бўлиши мумкинлиги эслатиб ўтилар экан, мазкур вирус инсониятнинг муштарак душмани деб таърифланди.\nПандемиядан Хитойнинг жавобгар деб топилишида ёки бунинг эвазига Хитойни товон тўлашига ҳеч қандай қонуний асос йўқлиги таъкидланиб, Covid -19 вируси инсонлар томонидан ишлаб чиқарилмаганлиги, унинг табиий фалокатлиги айтилган.\nКоронавирус бошимизга гурзидек “урилмагунича” кўзимизни очмадик, “кимўзар”га киришиб кетмадикми ?\nКоронавирус чекинмоқда! Австрия олти мамлакат билан чегарасини очди


Бепул олий таълим: қайси давлатларда бюджет асосида ўқиш мумкин? - xabar.uz\nБепул олий таълим: қайси давлатларда бюджет...\n11.09.2021 21:02 0 1953\nКўпчилик одамлар, агар сизнинг банк ҳисобингизда катта миқдордаги маблағ бўлса, Европада сифатли таълим олиш мумкин деб ўйлашади. Аслида бундай эмас. Ҳатто чет эллик талабаларга ҳам бепул олий таълим берадиган кўплаб мамлакатлар бор. Ушбу мақолада биз текин ёки нисбатан оз миқдорда тўлов эвазига ўқиш мумкин бўлган Европа давлатлари ҳақида маълумот берамиз.\nГермания университетларида бакалавр босқичида бепул ўқиш имконияти мавжудлиги туфайли мамлакат чет эллик талабалар орасида тобора оммалашиб бормоқда.\nФақат Германия жануби-ғарбий қисмидаги Баден-Вюртемберг вилояти бундан мустасно, бу мамлакатда истиқомат қилмайлиган талабалар учун тўловлар қайта жорий этилган бўлиб, тўлов миқдори йилига 3000 еврога яқин.\nГерманиянинг кучли иқтисодиёти ва юқори сифатли олий таълими уни абитуриентлар ва уларнинг ота-оналари назарида жуда жозибали мамлакатга айлантиради. Қирқдан ортиқ немис университетлари дунёнинг энг яхши университетлари рўйхатига киритилган, улар орасида биринчи ўринни Мюнхен техника университети эгаллаган.\nАгар сиз Германияда бюджет асосида таълим бериладиган университетни танлаган бўлсангиз, шуни ёдда тутингки, бу ерда фақат таълим бепул бўлади. Бу мамлакатда фаровон ҳаёт кечириш учун ойлик даромадингиз тахминан 850 евро бўлиши керак. Бундан ташқари, Германия талаба визасини олиш учун сизга банк томонидан ўз молиявий харажатларингизни қоплаш учун маблағингиз мавжудлиги тўғрисида маълумотномаси керак бўлади.\nФранция ҳам чет эллик талабаларга арзон нархларда олий маълумот олиш имкониятини беради.\nШвейцария ва Европа иқтисодий ҳудудидаги талабалар учун тўлов йилига атиги 170 еврони ташкил этади.\nЕвропа Иттифоқининг норезидентлари учун 2019/20 ўқув йили ўзгаришлар киритилди: ўқиш нархи йилига 2,770 еврога ошди, лекин Франция ҳукумати чет эллик талабалар учун мавжуд бўлган стипендиялар сонини 7000 дан 21000гача оширди.\nФранциядаги энг буюк «grande ecole»га ёзилишни режалаштирганлар учун ўқиш нархи маълум дастурга боғлиқ бўлади.\nГерманияда бўлгани каби, Франция ўқув дастурларининг аксарияти мамлакат тилида ўқитилади. Шунга қарамай, инглиз тилидаги дастурлар сони йилдан-йилга ошиб бормоқда, айниқса магистратура ва PhD даражаларида.\nФранцияда яшаш нархи ўртача — йилига тахминан 10 600 евро. Фақат Париж бундан мустасно.\nКўпгина Скандинавия мамлакатлари нафақат юқори турмуш даражаси, гўзал табиати ва либерал қарашлари билан, балки олий таълимнинг аъло сифати билан ҳам дунёга машҳур. Дания, Финляндия, Швеция, Норвегия ва Исландия чет эллик талабалар учун бюджетда ўқиш имкониятини таклиф қилади.\nНорвегияда ўқиш мутлақо бепул, фақат семестр кириш тўлови (33-66 доллар) бундан мустасно. Бакалавриат дастурларининг аксарияти тўлиқ норвег тилида, лекин аспирантура ва докторлик дастурларида дарслар кўпроқ инглиз тилида ўқитилади.\nДания, Швеция ва Финляндияда докторлик дастурлари тўлиқ ҳукумат томонидан молиялаштирилади ва айниқса умидли аспирантларга иш ҳақи тўланади.\nШу билан бирга, Скандинавия мамлакатлари яшаш учун энг қиммат мамлакатлардан бири ҳисобланади. Бу асосан ривожланаётган иқтисодиёт ва кучли валюта позициялари билан боғлиқ.\nЕвропа иқтисодий зонасидан ташқаридаги мамлакатлардан келган чет эллик талабалар учун Австрия университетида ўқиш ҳар семестр учун тахминан 726 еврога тушади. Австрияда ўртача яшаш нархи эса йилига 11 400 эврони ташкил қилади.\nГреция Европа Иттифоқи ичида яшаш учун энг бюджетли давлатлардан бири ҳисобланади. Европа Иттифоқига аъзо бўлмаганлар учун Греция университетларида ўқиш йилига 1500 еврога тушади.\nИталиядаги хусусий университетларда ўқиш анча қиммат, лекин давлат университетларида бу анча арзон. Италиядаги давлат университетида бир йиллик бакалавр таълими университет ва таълим дастурига қараб 990 дан 4000 еврогача бўлиши мумкин.\nЧет эллик талабалар учун Испания давлат университетининг бакалавриатида ўқиш нархи йилига 750 дан 2500 еврогача. Магистрлик дастурлари нисбатан қимматроқ бўлиши мумкин. Испанияда фаровон ҳаёт кечириш учун сизга йилига 10 800 дан 13 200 еврогача бўлган маблағ керак бўлади.\nНуриддин Зиё Турақулов тайёрлади\nолий таълим Европа\nХориж 12/09, 12:30\nЕвропанинг биринчи рақамли шаҳри эълон қилинди\nЖамият 02/09, 19:06\nЕвропа давлатлари афғон қочқинларини бизга тиқиштиришга уринмоқда\nКоронавирус 31/08, 08:01\nПандемия туғилишни камайтирди